text:
داش داش اوسته قالمازدی
دئییرلرکی، خوجا نصرالدین آنادان اولدوغو کند چوخ گؤزل ایمیش. چوخ گؤزل هاواسی،
جوربهجورسولاری، قشنگ باغلاری، باغچالاری وار ایمیش.
ایستی یای گونلری نین بیرینده خوجا ائشیدیر کی، شهرین حاکیمی واخت کئچیرمک اوچون
هامان کنده گزمه یه گئدیب. قالیر کندین قئیدینه کی، گؤرهسن حاکیمین بو واخت کئچیرمه یی
کنده نَیه باشا گلهجک؟
بیر هفته کئچیر. خوجا ائشیدیر کی، حاکیم قاییدیب گلیب. دوروب حاکیمین یانینا گئدیر.
باخیرکی، حاکیمین کئیفی چوخ سازدی. سلام-کلامدان سونرا خوجا حاکیمدن سوروشور:
- یاخشی، حاکیم آغا نئجه کئچدی؟ راضی قالدینمی؟
حاکیم دئییر:
- بیلیرسن نئجه یاخشی کئچدی... هئچ بیلمه دیم کی، بیر هفته نئجه گلدی، نئجه کئچدی؟
- بیرده باخدیم کی، قورتاریب. باخ، بیرینجی گون کندده بؤیوک بیر یانغین اولدو،
کندین تامام یاریسی یاندی. جاماعت ائله قیشقیریب قاچیردی کی، آدامین گولمکدن قارنی
جیریلیردی حتی بیر نئچه آدام دا یاندی.ایکینجی گون بیر قودورموش ایت اون-اون بئش
نفرهجن آدام قاپدی. اؤزون فیکیرلش گؤر نه قیامت اولار دا... لذّت وئردی.
صاباحیسی بیر سئل گلدی، بیر سئل گلدی، داها نه دئییم... تزه بیچیلمیش بوغدالار سویون
ایچینده اوزوردو، اونلارین دالینجا آداملار اؤزلری ده اوزوردولر. چوخلو آدام دا آپاردی.
دؤردونجو گون بیر کندلی دلی اولدو، بئش-آلتی آدام اؤلدوردو. بئشینجی گون بیر دام اوچدو،
بوتون کولفت قالدی آلتیندا. اؤلن، قولو سینان، باشی ازیلن. آلتینجی گون بیر آرواد اؤزونو
بوغوب اؤلدوردو... آخیر کی، دئمه یینن باشا گلن دئییل. باشقا جورکئیف چکدیک. من
عؤمرومده بئله کئیف گؤرمه میشدیم.
خوجا حاکیمین سؤزلرینه قولاق آسیب دئییر:
- یاخشی کی، بیر هفته یه گلیبسن. بیر آز دا قالسایدین کندده داش- داش اوستده قالمازدی.
خوجا نصرالدینین بوستانیندا
بیر آخشام اوستو خوجا اؤز بوستانیندا قووون دریرمیش. اۆچ نفر گلیب سلام وئریر.
خوجا سلامی آلدیقدان سونرا تئز بیر قووون کسیرکی:
- بویورون، قووون یئیین!
قوناقلار یئییب دویاندان سونرا دورورلارکی، گئتسینلر، خوجا دئییر:
- قووونلاردان سئچین، گؤتورون، اوشاقلارا دا آپارین!
ائله خوجا بونو دئجک قوناقلاردان ایکیسی هرهسی ایکی قووون، اوچونجوسو ده اللشه –
اللشه اوچ قووون گؤتورور. خوجا تئز اۆچ قووون گؤتورن قوناغا تعظیم ائدیب دئییر:
- پادشاه ساغ اولسون! اؤز وزیر-وکیلینله منیم بوستانیما خوش گلمیسن!
قوناق حئیرتله سوروشور:
- سن نه دن بیلدین کی، من پادشاهام، بونلار دا وزیر-وکیل؟
خوجا دئییر: موفته خورلوغونوزون درجه سیندن بیلدیم.
هامینیزین دردینی چکیرم
شهرین حاکیمی خوجا نصرالدینه اؤزونون ان قورخولو دوشمنی کیمی باخارمیش.بوتون
فیکری ذکری بو ایمیش کی، بیر فورصت تاپیب خوجا یا پیسلیک ائلهسین.اما هرنه حیله
قورارمیشسا،خوجا ایشین ایچیندن ائله مهارتله چیخارمیش کی،حاکیم اؤزو آخماق وضعیتده
قالارمیش. گونلرین بیرینده خوجانین ائششه یی اؤلور.حادثه خوجایا او قدر تأثیرائلهییرکی،
کیشی عمللی-باشلی یاسا باتیر.نه دینیر، نه دانیشیر،ائله درد چکیر.شهرین حاکیمی مسئله دن
خبردار اولور. هئچ اولمازسا خوجا یا ساتاشماق اوچون یاخشیجا فورصت دوشدویونه سئوینیر.
آدام گؤندریب خوجانی حضورونا چاغیرتدیریر.سلامدان سونرا یالاندان قاش-قاباغینی
ساللاییب دئییر:
- بو نه بدباختلیقدیرسنه اوز وئریب، آی خوجا!؟ دئییرلرجانیندان آرتیق ایسته دیگین، اؤزونه
لاییق بیر ائششه یین وارایمیش، اؤلوب... بس بیزیم کیمی دوستلارا نییه خبر وئرمه میسن؟
خوجا باشا دوشورکی،حاکیم اونو تحقیرائله مک مقصدیله چاغیریب. اؤزونو پوزمادان دئییر:
- سیز حاقلیسینیز، حاکیم آغا! من دوغرودان دا او ائششه یی چوخ ایسته ییردیم.
او، منه هم ائششک ایدی، هم آت، هم ده سیزدن یاخشی اولماسین، گؤزل بیر دوست ایدی.
یازیق ائله بیردن-بیره آزارلادی، عؤمرونو باغیشلادی سیزه.
حاکیم باخیر کی، خوجا یئنه ده اونو اوسته له دی. یانینا چاغیرماغینا دا پئشمان اولور. بیرتهر
باشدان ائلهمک اوچون دئییر:
-چوخ فیکیرائتمه! دونیانین وفاسی بودور.هامیمیزاو یولون یولچوسویوق...نه ائتمک اولارکی؟
خوجا دئییر:
-اشی، سیز ساغ اولون! الله اونون عؤمروندن کسسین، جالاسین سیزین کیمی دوستلارین
عؤمرونه.او نئجه دئیرلر،تورپاغی سانی یاشایاسان. آنجاق من ده ائله تک بیرجه ائششه یین
دردینی چکمیرم کی؟.. بیلیرم کی، سیزهامینیز او یولون یولچولاری سینیز،اودور کی، ائله
هامینیزین دردینی بیردن چکیرم.
ساققال ایختییاری
دئییرلر کی، هرهنین بیر عادتی اولار. خوجانصرالدینین ده عادتی بو ایمیش کی، چوخ
تئز- تئز ساققالینی تومارلارمیش. تیمورلنگ اینجیتمک مقصدی ایله بیرگون اونا دئییر:
- ساققال تومارلاماغی سنه قاداغان ائله ییرم. بیر ده تومارلاسان ساققالینی قیرخدیراجاغام،
الینی ده کسدیرهجه یم.
خوجا تیمورا یاخشی بلد ایمیش. بیلیرمیش کی، چوخ دا اونون ایپینین اوستونه اودون ییغماق
اولماز. اودورکی، یازیق ساققالینی تومارلاماغی ترگیدیر.
بو احوالاتدان بیر مدت کئچیر. گونلرین بیرینده تئیمور خوجا دان سوروشور:
- خوجا، من نه ائله ییم کی، اهالی منیم عدالتیمه اینانسین؟
خوجا دئییر:
- هرشئیدن قاباق، قیبله ی-عالم، هر کیشی نین ساققالی نین ایختییارینی اؤزونه قایتار!
یالان اولاجاق
خوجا نصرالدین بیر گون یولدا ائششه یینی ایتیریر، نه قدر آختاریرسا، تاپا بیلمیر.
آخیردا ال چکیب پییادا ائوه قاییدیر. بیر آز گلندن سونرا قونشوسو چیخیر قاباغینا.
خوجا قونشوسونو گؤرجک سوروشور: قونشو، کندده تزه نه وار، نه یوخ؟
قونشو دئییر: ائله تزه بیر شئی یوخدور. نئجه؟
خوجا سوروشور: بس کندده دانیشمیردیلار کی، خوجا نین ائششه یی ایتیب؟
قونشو دئییر: یوخ، ائشیتمه میشم.
خوجا تئز شوکور ائلهییر کی: آللاها شوکور. دئیه سن ائششه یین ایتمه یی یالان اولاجاق.
اگر دوغرودان ایتسئیدی، جاماعت دانیشاردی.
برچسبها: گوناگون, ملانصرالدین, بهلول عاقل, بهلول دیوانه, پشه
خوجا نصرالدین و جاوان
قیش آخشاملاریندان بیرینده خوجا محله ده کی چایخانایا(قهوه خانه) گئدیر. فیکیر وئریب
گؤرورکی، دوکانین کونجونده بیر جاوان اوغلان اوتوروب، اما ائله دی، ائله دی کی،
ائله بیل غم دریاسینا باتیب.خوجا ماراقلانیب جاوانا یاخینلاشیر، بیر آز اوردان-بوردان
صؤحبت ائله یند ن سونرا سوروشور:
- قارداش، دئ گؤروم، سنه نه درد اوز وئریب کی، بئله غم دریاسینا باتمیسان؟
جاوان بیر آه چکیب باشلاییر کی:
-آی خوجا ،سندن آییب اولسا دا، من فیلان تاجیرین قیزینا عاشق اولموشام.قیزدا منی سئویر.
ایکیمیز ده بیر-بیریمیزه سؤز وئریب عهد پیمان باغلامیشیق. او، دؤولتلی تاجیر قیزیدی،
اما من، نئجه کی گؤرورسن، یوخسول بیر اوغلانام. چوخ گؤتور- قوی ائلهیندن سونرا
آخیری دونن گئتدیم تاجیرین یانینا کی، بس، قیزینی وئرمنه. تاجیربیر آلتدان یوخاری
منه باخیب دئدی:
- قیزیمی نه قدر سئودیگینی گرک ثبوت ائلییه سن. او دا بئله اولار کی، گرک چایدا بوزو
سیندیریب گیرهسن سویوق سویون ایچینه. تا سحره قدراورادا قالاسان. بونو ائله سن اوندا
قیزی سنه وئررم.
من محبتین گوجوندن "باش اوسته" دئییب اورادان چیخدیم. گؤزله دیم قارانلیق دوشدو.گلدیم
چایین کنارینا. بوزو سیندیریب بوغازاجان گیردیم سویوق سویون ایچینه. قاریاغیردی،کولک
ویییلداییردی، بیرسویوق وار ایدی کی، دای نه دئییم. دوز صوبحه قدر قالدیم سویون ایچینده.
ائله کی،سحرآچیلدی، سودان چیخدیم، اوز قویدوم تاجیرین ائوینه. ایچری گیریب دئدیم:
"تاجیر، العهدو من الوفا. من شرطی یئرینه یئتیردیم، سن ده ودینه عمل ائیله".
تاجیر یئنه ده بیر آلتدان یوخاری منه باخیب دئدی:
- یالان دئییرسن. ثبوت ائله کی، سن دوغرودان دا سحره قدرسودا قالیبسان.
من آند-آمان ائله ییب دئدیم:
- واللاه، بالله، قالمیشام. حتی او اوزاق کندلرین بیرینده بیر پنجرهده بیر شام دا یانیردی.
تاجیر گولوب دئدی:
- دئمک، شرطیمیز پوزولوب. سن گؤزونله ایشیغا باخیب قیزینیبسان.
من نه قدر ائلهدیم کی، "آی جانیم، ایکی آغاجلیقدان دا شام ایشیغینا باخماقلا آدام قیزینا
بیلرمی؟" - کار ائلهمه دی کی، ائلهمه دی. من ایشی حاکیمه وئردیم. بیلمیرم حاکیمله گئدیب
نه چوغوللاشدی، نه چوغوللاشمادی، حاکیم ده اونون دئدیکلرینی تسدیق ائیلهییب منی
چیخاردیب قوودو. ایندی ایشیم اولوب بئله آه-زار.
خوجا اولدن آخیرا کیمی دقتله قولاق آسیب جاوانا دئییر:
- صاباح آخشام منه قوناقسان. گلمه میش اولما!
خوجا دوروب اورادان بیر باش تیمور لنگین حضورونا گئدیر. باش اییب دئییر:
- قیبلهی-عالم، صاباح آخشام منه قوناقسینیز.
اورادان گئدیب همن حاکیمی، همن تاجیری ده چاغیریر. بلی، صاباح اولور. تئیمور،حاکیم،
تاجیر و باشقا دعوت اولونموشلار گلیرلر. خوجا بونلاری یاخشیجا قبول ائلهییر، اگلشدیریر،
اؤزو هارایا ایسه چیخیب گئدیر.
تیمور اطرافا گؤز گزدیریب گؤرورکی، نه اوجاق یانیر، نه قازان قایناییر. قالیر معطل کی،
بو نئجه قوناقلیقدیر... غرض، بیر-ایکی ساعت گؤزله ییرلر،
خوجا گلمیر. آخیردا تیمور آروادی چاغیریب سوروشور:
- آی باجی، بس خوجا هارا گئتدی؟
آرواد دئییر: باغچانین دیبینده سیزین اوچون پلوو بیشیریر. تئیمور قوناقلاری دا گؤتوروب
گئدیرباغچانین دیبینه. باخیرکی، خوجا اوجا بیر آغاجین باشیندان بیر پوتلوق قازان آسیب،
آغاجین دیبینده ده بیر شام یاندیریب، اوتوروب گؤزله ییر. تیمور سوروشور:
- خوجا بو نه دیر؟ بورادا نه قاییریرسان؟
خوجا چوخ ساکیت دئییر:
- قیبلهی-عالم ساغ اولسون! سو آسمیشام، گؤزله ییرم قایناسین، سیزین اوچون پلوو بیشیریم.
تئیمور حیرصله نیب دئییر:
- آده، سن اؤزونو دولامیسان، یا بیزی؟ بورادان دا اورایا ایستی دیَیب سو قیزار؟
خوجا اوندان ده برک حیرصله نیب دئییر:
- بس ایکی آغاجلیقدا یانان شاما باخماقلا دا بدن قیزار کی، سن اوحؤکمو چیخاریبسان؟
تیمورسوروشور: "بو نه مسئله دیر؟". خوجا احوالاتی اونا دانیشیر، قیزی آلیب اوغلانا وئریر.
برچسبها: ملانصرالدین
قشنگ خوروز
بيري
وار ايدي، بيري يوخ ايدي، کئچميش زامانلاردا ايکي اوزاق قوهوم وار ايدي. بونلارين
بيري يوخسول ايدي کی مئشهده، بالاجا بير داخمادا قالاردی. او، بيريسی دؤولتلي
ايدي، شهرده، قشنگ، بؤيوک بير ائوده ياشاييردي.
گونلرين بير گونو يوخسول، مئشه ايله گئديردي، بيردن آغاجين آلتيندا پاريلدايان قيزيل بير له لک گؤردو. باشيني قالديريب يوخاري باخدي، گؤردو کي، آغاجدا قويروغو قيزيل بير خوروز اوتوروب. يوخسول قيزيل له له یی گؤتوروب بيرباش شهره، دؤولتلي قوهومونون يانينا گتيردي.دؤولتلي قيزيل له له يه باخيب دئدي:
– گؤزل شئي دير!آنجاق دگري چوخ آزدير.من سنه بو له لک اوچون بيرجه مانات گوموش پول وئررم.
يوخسول ايسه عؤمرونده قيزيل گؤرمه ميشدي، اونا گؤره ده بيلميردي کي، بو له لک خالص قيزيلداندير. او ائله بيليردي کي بو نه ايسه قشنگ پاريلدايان بير شئي دير. اونا گؤره ده او ائله بيلدي کي، اونون قيزيل له له یی اوچون گوموش پول ياخشي قيمتدير.
يوخسول کيشي او بيري گون يئنه ده مئشه يه گئتدي، همين آغاجين آلتيندان يئنه ده قيزيل له لک تاپدي. اونو گؤتوروب دؤولتلينين يانينا آپاردي، يئنه ده عوضينده گوموش پول آلدي. بير نئچه گون دالبادال بو احوالات بئله باش وئردي.
بير دفعه ده يوخسول هميشه کي کيمي آغاجين آلتينا گلدي، گؤردو کي، قيزيل قويروقلو خوروز برکدن بانلايير:
– کيم منيم اوره گيمي يئسه، او آدام هر گون باليشينين آلتيندان ايکي قيزيل يومورتا تاپاجاق! کيم منيم اوره گيمي يئسه، او هر گون باليشينين آلتيندان ايکي قيزيل يومورتا تاپاجاق!
يوخسول بو ايشه لاپ مات قالدي، تئز شهره قاچيب احوالاتي دؤولتلي و آجگؤز قوهومونا دانيشدي. او ايسه جاوابيندا دئدي:
– اگر سن او خوروزو منيم اوچون توتا بيلسن سنه اونون اوچون مين گوموش پول وئررم!
يوخسول اونونلا بئله شرط کسدي:
– سنين پولون منه لازيم دگيل! ياخشيسي بودور کي، منيم ايکي اوغلومو اؤز يانينا آپاريب اونلارا اؤز اوشاقلارين کيمي باخ. من ايسته ييرم کي، اونلار عاغیللي و ساوادلي اولسونلار. دؤولتلي او ساعت سؤز وئردي کي، يوخسولون اوشاقلاريني يانينا آپارار و اونلاري اوخوماغا قويار. بونون عوضينده ده يوخسول کيشي دؤولتلي يه سؤز وئردي کي قيزيل قويروقلو خوروزو اونون اوچون توتسون. يوخسول سحر تئزدن مئشهيه، همين آغاجين آلتينا گلدي. قشنگ خوروز دينمه دن يوخاريدان اونا باخيردي.
يوخسول نیشان آليب اوخلا قيزيل قويروقلو خوروزو ووردو. يوخسول کيشي خوروزو گؤتوروب اوغلانلارينا وئردي، اونلاري شهره، دؤولتلي قوهومونون يانينا گؤندردي.
دؤولتلي قيزيل قويروقلو خوروزو گؤروب سئوينجيندن آتيليب-دوشدو. او، اؤزو خوروزون قيزيل له لک لريني بير-بير يولدو، سونرا اونو يوخسولون اوغلانلارينا وئردي کي، خوروزو بيشيريب ناهارا اونا وئرسينلر. او، اؤزلوگونده بئله قرارا گلميشدي کي، يوخسولون اوغلانلاريني درسه گؤندرمه يهجک: قوي اونون يانيندا قاليب نؤکرچي ليک ائله سينلر!
اوغلانلار مطبخه کئچيب خوروزو بيشيرمه یه باشلاديلار. اونلار چاليشيرديلار کي، خورک دادلي اولسون، دؤولتلي قوهوملاري راضي قالسين. آنجاق بختلري گتيرمه دي: خوروز بيشيب لاپ حاضر اولانا ياخين، اتين سويو بيردن قازاندا پيققاپيق قاينادي، خوروزون اوره یي سيچراييب بيرباش دؤشه مهنين اوستونه دوشدو!
– واي، بو نه بلادير باشيميزا گلدي! – دئيه بؤيوک قارداش ديللندي. – ايندي گرک خوروزون اوره گيني توللاياق. بير باخ ها لاپ چيرکلي دؤشه مهنين اوستونه دوشوب. ايندي اونو گؤتوروب آغاميزا وئره بيلمريک... کيچيک قارداش ايسه يالواردي:
– خوروزون اوره گيني توللاما! من سحردن هئچ بير شئي يئمه ميشم. ياخشيسي بودورکي، گل اونو گؤتوروب يوياق، اؤزوموز يئيه ک.
قارداشلار بئله ده ائله ديلر: خوروزون اوره گيني يويوب ايکي يئره بؤلدولر، هره بير پارچاسيني يئدي. سونرا دا بيشميش خوروزو دؤولتلي قوهوملارينين يانينا آپارديلار.
دؤولتلي او ساعت باشلادي بوشقابين ايچيني قورددالاماغا کي، خوروزون اوره گيني تاپسين. آختاردي، آختاردي، خوروزون هاميسيني يئدي، آنجاق اوره گي هئچ يئرده تاپمادي. اوندا دؤولتلي، اوزونو قارداشلارا توتوب سوروشدو:
– خوروزون اوره گي هاني؟ اونو نئيله ميسينيز؟
قارداشلار بو واخت احوالاتي اولدوغو کيمي اونا دانيشديلار.
تاماهکار دؤولتلي اونلارين اليندن ائله هيرسلندي کي، آغاجي گؤتوروب اونلارين ايکيسيني ده ائودن قوودو.
قارداشلار آغلايا-آغلايا مئشه يه، اؤز يوخسول، بالاجا کومالارينا قاييتديلار. اونلار هئچ باشا دوشه بيلميرديلر کي، بير خوروزون اوره گي نه دير کي، اونون اوستونده دؤولتلي بو قدر هيرسلنيب اونلاري ائويندن قوودو.
گئجه کئچدي، سحر قارداشلار هرهسي اؤز باليشينين آلتيندان بير قيزيل يومورتا تاپدي. اونلار قيزيل يومورتالاري دا گؤتوروب آتالارينين يانينا گئتديلر و باشلارينا گلني اونا دانيشديلار.
آتاسي اونلارا دئدي:
– منيم او دؤولتلي قوهومومدان اوره گيم برک اينجيدي، سيزي ائويندن قوودوغو اوچون من بو پاريلدايان يومورتالاري هر کس اولسا ساتارام، تکجه اونا يوخ.
ائله بو واخت ياخينليقدان گزرگي بير تاجر کئچيردي. يوخسول کيشي يومورتالاري گؤتوروب اونون يانينا گئتدي. تاجر دئدي:
– آ، بو يومورتالار کي، خالص قيزيلدير! من بو قيزيل يومورتالارا گؤره سنه ياخشي پول وئررم.
تاجر بونو دئييب يوخسولون اتگينه او قدر پول تؤکدو کي، او، هئچ عؤمرونده بو قدر پول گؤرمه ميشدي.
يوخسول کيشي آنجاق ايندي باشا دوشدو کي، دؤولتلي قوهومو اونو هميشه آلداديرميش، – قيزيل له لک اوچون اونا گوموش پول وئريردي. “عيبي يوخدور! – دئيه يوخسول اؤز-اؤزونه دوشوندو. –
بيزلرده بير مثل وار دئيرلر کي، باشقاسيني آلدادان اؤزو ده آلدانار. ائله بئله ده اولدو.
او گوندن بري قارداشلار هر گون اؤز باليشلارينين آلتيندان هرهسي بير دنه قيزيل يومورتا تاپيرديلار. آتاسي بو قيزيل يومورتالاري ياخشي قيمته ساتيردي. اونلار ايندي لاپ ياخشي دولانيرديلار. آنجاق ان باشليجاسي او ايدي کي، قارداشلار اؤز آرزولارينا چاتميشديلار: ايندي اونلارين ايکيسي ده علم اؤيرنيردي و خيلي شئي ده اؤيرنه بيلميشديلر.
(آسيا خالقلاري نين ناغيل و افسانه لري کيتابيندان)
برچسبها: خروس, خروس زیبا, خروس قشنگ, حکایت جالبی در مورد خروس
فهله
محمد رضا شوکتی
بار ایلاها چاره قیل، آی اون بئشینده ن رد اولوب
سیلكه نیب پولدان جیبیم، پولسوزلوغوم بیحدّ اولوب
یوخدو یول بازاره چون؛ یوللار بوتونلوك سدّ اولوب
رحم قیل كاردیر قولاق، كوردور گؤزوم، لالدیر دیلیم
یوخدو شانسیم ای خدا، ایلده ن گلیبدیر پیس ایلیم
اهل –عیال زارو پریشان، آج – سوسوز،من نئیله ییم
آه چكیرجیبلر تماماً سینهسوز، من نئیله ییم
گؤزجوموبدور، دیل – دوداق باغلیبدی بوز، من نئیله ییم
آی بو باش فرهاد، او باش مجنونِ یارم ای خدا
آی بوباش یاریم شیرین، لیلی اوباش مندهن جدا
كارگر گؤرموش پولون هرآیدا اون بئش گون اوزون
آی بوباش چیلتیك چالار،امّا اوباش بیلمز سؤزون
تلخ اولاراوقاتی چوخ – چوخ،دیك آچیب باخماز گؤزون
جان دئسن دیك داشلانار، جانان دئسن غوغا سالار
هوپ توت اوغلان،ساكیت اول،بیرسؤز دئسن دعواسالار
ایلده بیر یول قاوزانار آیلیق ولاكین نیرخلار
گونده بیریول قاوزاناركن، اوچجه یوزیول آببیلار
فهله نین باشیندا دولت؛ ای دریغا اود قالار
ات – نوخود ارزیله؛ آیلیقلار ریال ایلن اولوب
فهله نین گول رنگی یارب گؤر نه نوع ایلن سولوب
ای وزیر، ائی سرور كار – كارگر، ای تاج سر
كارگر چون هر گون اولسون جومله روز كارگر
هرگون ائتسین دردلرین اظهارعمو؛ بی شوروشر
ایلده بیر گون فایدا وئرمز دردین اظهار ائتمه یه
«شوكتی» دردلر فزوندور؛ وئر امان زار ائتمه یه
---------------------------------------------------------------------------------
بیلیجی قاضی
یازار : احمد
اؤتن ايللرده چين ولايت لرينين بيرينده بير قاضي وارايميش. اونون شهرتي نه اينكي اولدوغو بؤلگه ده، بلكه باشقا ماحاللارادا گئديب، چاتميشدير. ايستر زنگين اولسون، ايستريوخسول و ايسترسه بيليجي و خالق كوتله سي اولسون، اونون ميزان تره زيسين و حق – عدالتلي اولدوغونا اينانيرديلار.هامي اونو به يه نيب، اولدوقجا سئويرديلر،آنجاق، پيس عمللي لر وايري –اويورو آداملار بونو سئوميرديلر.
گونلرين بيرينده قاضي بیريولدان کئچرکن، بيردن – بيره يانيقلي اوشاق آغلاماسيني دويدو.
قاضي دايانمادان آتيندان دوشوب، اوشاغا ياخينلاشيب، اوندان سوروشدو:
- اوغلون نه اوچون آغلاييرسان؟
اوشاق آتدان يوخاري قاضيني سوزوب، سونرا باشينا گلن ماجراني اونا سؤيله دي:
- عمي بيليرسيز، من آتامي ايتيريب، آناملا ياشاييرام. هرگون آنام تنديرده فطير بيشيريب، من اونلاري ساتيب، خرجيميزي چيخاريرام. قاباقكيلار كيمي بوگون تئزدن دوروب، فطيرلري ساتديم. پوللاري توپلاييب، ائوه قاييداندا، گؤردوم يورولموشام، باشيمي آتيب، ائله بورادا ياتديم. آييليب، گؤردوم له له وار، يوردو يوخ، بير نامرد گليب، بوتون پوللاريمي، اوغورلاييب آپاريب.
قاضي دئدی:
- بونون بير بئله ناراحات ليغي يوخدور كي، اوغلوم.
اوشاق جاواب وئردي:
- عمي بيليرسيز، بوگون پولوموز يوخدور شام آلماغا.
قاضي بير آز فيكيره گئده ندن سونرا سوروشدو:
- اوغلوم دئ گؤروم، بو همان داشدي كي، سبدی پولو ايله بورايا قويموشدون؟
اوشاق اوتقونا – اوتقونا دئدي:
- بلي عمي، ائله بو داشين اوستونده ايدي.
قاضي يانينداكيلارا دئدي:
- بو داشي گؤتورون و منيمله گتيرين. سحر من بو داشي اوغرولوغو اوچون محكمه ائده جه يم.
سحريسي گون هامي شهرين مركزينه توپلاندي. خلق، ديلسيز – آغيزسيز بير داشين نئجه محاكمه اولوناجاغين گؤزله ييردي.
بلي، محكمه قورولدو، قاضي ايسه قضاوت يئرينده ايلشدي. قاضي اوشاقدان بيرده سوروشدو:
- اوغلوم، دئ گؤروم، بو داش همان داشدي كي سنين پولون بو داشين اوستونده اوغورلانيب؟
اوشاق قطعيتله جاواب وئردي:
- بلي آقاي قاضي.
قاضي اوجا سسله مأمورلارا امر ائتدي بو عمله گؤره داشا 50 ضربه شاللاق وورسونلار. اونلار داشي وورار – وورماز جاماعتين آراسيندان يوكسلن گولوش دولو سسلر هاميني حيرتلنديردي.
قاضي جاماعاتي ساكت ليگه دعوت ائتدي و دئدي:
- سيزين گولوشونوز، محكمه يه بيرنوع سايقي سيزليقدير.هامينيزي بيرنئچه پارا (پول) ايله محكمه ائديرم.
قاضي امرائله دي، سو ايله بير قازان گلدي، اونو گولن آداملارين قاباغينا قويدوكي، پولو قابا سالسينلار. هامي قاضي نين امرينه بويون ايمه لي اولدو.
قاضي اللري قوينوندا، بوصحنه ني تاماشا ائليردي. هامي پول ساليب قورتاراندا، قاضي مأمورلارا امر ائتدي سونونجو آدامي توتسونلار. قاضي دئييردي:
- اونو توتون، اوشاغين پولونو چالان آدام بودور.
مأمورلار او آدامي توتوب، جيب لريني آختارماغا باشلاديلار. بئله ليله اوشاغين پوللاريني اوندان آلديلار.جاماعات قاضييه دئدي:
- هاردان بيلدين كي، پولو اوغورلايان بو آدامدي؟
قاضي دئدي:
- سو تر– تميز ايدي، هر كس پوللاريني اونا آتاندا، تميزليي قاليردي. آمما بو آدام پوللاري قازانا آتان كيمي سو بولاندي. بللي اولدو بو آدام داشين اوستونده اولان پوللاري ، توز– تورپاقلي گؤتورموش. بئله ليكله اصيل اوغرو تاپيلدي.
- جاماعات ايسه اؤز پوللاريني سودان گؤتوردو.
چاپ اولماميش ناغيللار
بهروز ايماني – اكبر رحيم زاد فرجي
-------------------------------------------------------------------------------
بیر نامه يازیم، باد صبا ياره يئتیرسین،
حئیران خانیم
اون دوققوزونجو عصرین اوللرینده ياشامیش (1790-1860) گؤرکملی
آذربایجان شاعرلریندن بیری ده حئیران خانیمدیر. شاعرهنین آذربایجان و
فارس دیللرینده اولان 4500 بئيتلیک دیوانی اونون حیاتی حاقیندا معين
حقیقتلری اؤيرنمکده کؤمک ائدیر.
حئیران خانیم فضولی ادبی مکتبینین مهارتلی داوامچیلارینداندیر.
او، عروض وزنینین موختلیف اويناق بحرلریندن ایستیفاده ائتمیش،
هئجا وزنینه ياخین بحرلرده بیر سیرا شعرلر يازمیشدیر.
غزل
بیر نامه يازیم، باد صبا ياره يئتیرسین،
شرح غمیمی اول بت خونخواره يئتیرسین.
هیجران الیمی سالدی آياقدان من زاری،
داروي وصالین منه بیر چاره يئتیرسین.
صبریم کسیلیب، يار منیم جانیمی آلسین،
يا شاد ائله سین وصل ایله، دیداره يئتیرسین.
دونياده و عقباده گؤروم مطلبه يئتسین،
هر کس منی اول يار وفاداره يئتیرسین.
بیر يول وئرین، اي محنت هیجران کی، پيامیم،
تا باد صبا اول گولو گولزاره يئتیرسین.
يوز حسرت ایله بو دیل هیجرانه گیریفتار
عزم ائتدی اؤزون اول گول بیخاره يئتیرسین.
يوز گئيش ایله سد ره اولوب خارسیتمکار،
قويمادی اؤزون اول گوله بیچاره يئتیرسین.
گل، تانری اوچون بونجا سیتم ائيله مه ایظهار،
قوي، ياره اؤزون بو دیل آواره يئتیرسین.
بی کس لیگیمه رحم ائله سین خالیق بیچون،
(حئیرانی) او شهبازه دگر باره يئتیرسین.
------------------------------------------------------------------------------------------------------------
ایشیق
محمد رضا شوکتی
سحر آچدیقدا آنام،
گئجه نین زیل قاراسین،
ائویمیزده ن سوپورور
گونشین آخار نورون
او گؤزل اللر ایله ،
گؤتورور،هئی گؤتورور
بیلیرم پنجره میز ،
زامان اؤتدوکجه ،
قارانلیقلارا
حسرت قالاجاق!
---------------------------------------------------------------
آنام
میر مهدی اعتماد
نقل ائده رلر کی منی دوغدو آنام
دئدی : به به نه گؤزه لدیر بو بالام
دولانیب باشیما پروانه کیمی
چکیب آغوشونا ، دردانه کیمی
سود ایله قووه وئریبدیر اتیمه
دؤزوب ایللر بویو چوخ زحمتیمه
دئییب آهنگله لای- لای سؤزونو
یومماییب چوخ گئجه اصلا گؤزونو
آغلایان واختدا چکیبدیر یانینا
سؤیله ییب آغلاما قوربان جانینا
اؤیره دیب حؤرمت ایله یولداشینا
مهربان اول باجینا ، قارداشینا
---------------------------------------------------------------------
بیر آز گولک
ایمانلی وزیر
بیر نفر پیغمبرلیک ادّعاسی ائله دی، اونو «معتصم»ین یانینا گتیردیلر. معتصم دئدی: پیغمبرلیک اوچون معجزن نه دیر؟دئدی: بیر ایتی شمشیر منه وئرین!معتصم فرمان وئردی کی مخصوص اؤز شمشیرین اونا وئرسینلر.مدعی دئدی: یا خلیفه! سیزین حضورونوزدا من وزیرین باشین کسیب، سونرا یئنیدن دیریلده رم!معتصم دئدی: گؤزل معجزه دیر، سونرا وزیره طرف اوز توتوب دئدی: بو ایشه سن نه دئییرسن؟وزیر کی جانین خطرده گؤروردو دئدی: قوربان! من اوندان معجزه گؤرمه دن اورکدن ایمان گتیرمیشم.
نه ایش گؤروم!؟
بیر کاندیدا کی مجلیس نوماینده سی اولماق ایسته ییردی، خبرنیگار ایله مصاحبه ائدیردی. خبر نیگار سوروشدو: اگر مجلیسه انتخاب اولدون نه ایشلر گؤره جکسن؟کاندیدا دئدی: من بو قیسمتدن نیگران دئییلم، بلکه منه اؤنملی اولان بودور کی اگر بو سئچگی ده انتخاب اولمادیم نه ایش گؤروم؟
------------------------------------------------------------------------------
قهرمان قادینلار ادبیاتیمیزدا
ذوالفقار کمالی
اینسان مدنیت حیاتیندا اوز وئره ن «تاپینتی»
نین او اینسان توپلوسوندا اجتماعی حیاتین اساس خاصیتلری اوزره
نه تهر آچیقلاماسی ، بیان ائدیلمه سی و عملده ایشه
آپاریلماسی او توپلومسال جامعه نین تفکور و یاشاییش طرزینی نمایش ائتدیریر . او جامعه نین فاناتیزم ، اویدورما و خورافاتا اوغراماسینی و یا عکسینه اولاراق واقعی سوسیال مدنی دوشونجه لری نین هانسی سوویه ده اولدوقلارینی آیدینجاسینا بللندیریر.
میثال اوچون تورک ادبیاتیندا ان قدیم، قهرمان بیر قیزین، تک جانینا آغیر دوشمان قوشونو ایله ووروشماسی، مغلوب اولان تورک طایفاسینین غالیب گلن دوشمان طایفاسینین قوشونلاریندان انتیقام آلماغینین ناغیلی اؤز زامانی نین شاعیرلرینی جوشدوروب اونون قهرمانلیقلاری – قورخو بیلمز جسارتلی حرکتلری عین زاماندا مغلوب و مظلوم طایفاسینا یئنی ده ن روحیه وئریب باسقین ائده ن دوشمن علئیهینه سفربر ائتمه سی ، گیزلین تشکیلاتلار تشکیل وئرمه سی و نهایت قهرمان ایگیدلری دوشمانا قارشی موباریزه یه چاغیریب و دوشمانا غلبه چالماسی اگر باشقا خالقلار اؤرنک کیمی بو منظومه ده ن قیدالانیب مختلیف عنوانلارلا بونا تای بنزه تمه ، کیملیگینه اینانان قهرمان اوغول – قیز داستانلاری یاراتسالاردا آنجاق تورک ادبیاتیندا کؤکو اولان اینسان برابر لییینی بیر داها اثبات ائدیر ، کی بو گون بین الخالق سوییه ده اینسان برابر لیک حوقوقونون ان اساس سوتونو کیمی حئساب اولان کیشی و آرواد حاقلارینین برابر لیگی دیر .
قادینلارین کیشی لرایله حیاتین بوتون ساحه لرینده برابر ایشتیراکی ، موباریزه حیطه سینده ان قدیم زامانلاردان بو گونه قده ر « قهرمان قادین» کیمی ادبیاتیمیزدا اولدوز کیمی پارلاییرلار .
تومروس ، هجر، نیگارخانیم، زینب پاشا، شاهسئوه ن قیزی سرییه، و...یوزلرجه قهرمانلارین آدلارینی چکمک اولار
-----------------------------------------------------------------------
سس سیز
کؤنلوم سنی ای گول گئجه گوندوز سحر ایستر
احوالینی هر آندا اؤزومدن بَتَر ایستر
یوخدور سنه تای سئوگیلی جانان بو جاهاندا
سئومکله ووروللام جانیم الدن گئدر ایستر
من عشق ایله، آسوده لیگی وئرمیشم الدن
سن بیلمه دین عشق عالمی سندن نه لر ایستر
سن سن منیم عالمده اینان سئوگی پناهیم
کؤنلوم قوزو تک مهرینی هر آن مه لر ایستر
یاندیم و کول اولدوم سنین عشقینده من هر آن
گؤز یولداکی یار جانیمی بیردن گه لر ایستر
غم سؤیله مه غمدن دئمه گه ل (سَس سیز)ه رحم ائت
بیر گؤر بو یازیق کؤنلو پریشان نه لر ایستر
آپاردی سئل لر سارانی
آرپا چايي آشدي داشدي
سئل ساراني گؤتدو قاشدی
آلاگؤزلو، قلم قاشلي.
آپاردي سئل لر سارامي
بير آلا گؤزلو بالامي .
یوز آتلی یدیق چیخدیق دوزه
پیچاق باتسین یامان گؤزه
ساری باشماق سودا اوزه.
آپاردي سئل لر سارامي
بير آلا گؤزلو بالامي .
قالدی بو سینه مده داغین،
اؤلدوردو منی فراغین،
اؤلدو قارا توی اوتاغین.
آپاردي سئل لر سارامي
بير آلا گؤزلو بالامي .
دوگونو تؤکدوم قازانا،
قاینادی قالدی آذانا،
علاج یوخ آللاه یازانا،
آپاردي سئل لر سارامي
بير آلا گؤزلو بالامي .
آرپا چايي درين اولماز،
آخار سولار سرين اولماز
سارا كيمي گلين اولماز.
آپاردي سئل لر سارامي،
بير آلا گؤزلو بالامي.
آرپا چایی منی آلدی،
آپاردی دریایا سالدی،
جیلو داریم دالدا قالدی.
آپاردی سئل لر سارامی،
بیر آلا گؤزلو بالامی.
آرپا چایی آدا گلیر،
کورایگیدلر دادا گلیر،
ساری باشماق سودا گلیر.
آپاردي سئل لر سارامي،
بير آلا گؤزلو بالامي .
دؤگونو تؤکدوم طاباقا،
ایسلاندی قالدی صاباحا،
جیلودار دوشسون قاباغا،
آپاردي سئل لر سارامي،
بير آلا گؤزلو بالامي .
من بو باغا گیرمه میشم،
قونچه گولون درمه میشم،
من سارانی گؤرمه میشم.
آپاردي سئل لر سارامي،
بير آلا گؤزلو بالامي .
اولدوق عجب گونو قارا،
دردیمیزه یوخدو چارا،
سارا حسرت قالدی یارا.
آپاردي سئل لر سارامي،
بير آلا گؤزلو بالامي .
قارا آغاج کؤکون قیریلسین
دیبینه بالتا ویریلسین.
جیلودار الین قوروسون.
آپاردي سئل لر سارامي،
بير آلا گؤزلو بالامي .
گئدين دئيين خان چوبانا،
گلمه سين بو ايل موغانا ،
موغان باتيب ناحاق قانا.
آپاردي سئل لر سارامي
بير آلا گؤزلو بالامی
شرح فراق
رحمتلیک میر هدایت برهمند
آغلاماق قویموری تا نظمه چکم ناله لری
دولدورام حسرتیلن غصه یه پیمانه لری
دوستلارا درد دیلی دفتر عشقیمده یازام
آغلادام شرح فراقیم ایله بیگانه لری
یانام عشقین اودونا یئل داغیدا کوللریمی
بو آلیشماقدا سالام حیرته پروانه لری
اوز قویام کوه و بیابانه پریشان و ملول
قویمایام فخر ائده مجنون کیمی دیوانه لری
گئجه نی صوبحه کیمی فیکر و خیال ایله خوشام
منی مجذوب ائله ییب نرگس مستانه لری
گله گر بیر گون اولام مست لب لعل نگار
اوندا ترک ائله یه ره م مکتب میخانه لری
آتش عشقه یانان دهرده بیر من ده ییلم
عشق دیوانه ائدیبدیر نئچه فرزانه لری
نه اولار آی دوشه بیر لحظه بیزیم کلبه میزه
آزالار شأنی مگر شه گزه ویرانه لری
قویولوب خال لبین تا منه بیر طعمه اولا
منده بیر قوش کیمی هر آن ییغارام دانه لری
قوی گؤزه للر آدینا ثبت اولونا جور و جفا
من او شاعیر کی یازا شوریله افسانه لری
ناز ایله قلب «برهمندی» گؤزه ل چکدین اودا
هانسی صیاد پوزار ظولم ایله کاشانه لری
5/6/74
کوچه لر
ارغوان
گئجه لر گیزلی کؤنول! آغلا سولانسین کوچه لر
گؤز یاشیمدان دوغولان آه لا، بولانسین کوچه لر
آتدیم آهنگی، خیال ماهنیسی، حسرت ایزینه
دولاشان دم، یوخودان سسله اویانسین کوچه لر
ساریشان خاطیره لر قلبه یانار اود قالاییب
قورخورام جان اودونا من کیمی یانسین کوچه لر
هؤرولن داشلار آهیمدان دیله گلدیکجه یقین
اذن وئرمز اوره ییم سانکی جالانسین کوچه لر
قورخورام عشقیمی ایثبات ائله یم سئوگیلیمه
کیرپیگیمده ن سوزولن قانه بویانسین کوچه لر
ای منیم کؤنلومو تالان ائده ن، آنجاق بو گئجه
«ارغوان» کؤنلو کیمی قویما تالانسین کوچه لر.
دلي باليق
حسن اوموداوغلو
اوزانيب دنيزين ماوي ياخاسين،
ييرتيب پارچالادي تيلوولو اللر.
ساليب توزاغينا بير نئچه باليق،
دنيزي ترك ائتدي، او لوولو اللر.
دنيز هاراي چكدي باليقلار اوچون
دالغالي ساچيني يولدو آنا تك
بير آزدان باغيرتي چكيب آغلادي
آنا آرخاسينجا باخان بالا تك
دنيز هارايينا چاتمادي بير هوو
سانكي قورد يئميشدي شنگيليسيني
تپه گؤز اللري قان-قان دئيهرك،
آپارميشدي اونون سوگيليسيني.
سئوگيلي باليقلار چاليشدي مدام،
قورتولوش اولمادي قورشون قييناقدان.
دوستاق باليقلارين پوزغون حالينا،
گؤيلر قان آغلادي قيزيل شافاقدان
شن سولار باغريندا چاخناشان باليق
آيريلدي قوينوندان بوللور دنيزين
فلكله يئسيرليك ال- بير اولاراق
سارالتدي باليغين گوموش بنيزين
بير نئچه قارا گون اؤتوب كئچدي ده
ساتاغا يوللاندي دوستاق باليقلار
آلينيب ساتيلدي سانكي بير ماتاح
دنيزين گؤزوندن اوزاق باليقلار
شوشه قفسلري سوسله مك اوچون
مرمر سارايلارا گئتدي باليقلار
كيميسي ال اوزوب آنا دنيزدن،
كيمسي-اؤزوندن،ايتدي باليقلار.
لاكين شيمشك باليق دايانماياراق
دنيز هوسينده آليشدي آنجاق
باليقلار دنيزه گرهكدير دئيه
شوشه قفسينده چاليشدي آنجاق
او، دنيز ائولادي- دلي باليقدير،
دئييلدير بير قارین يئمك باليغي
مگر سيغينارمي شوشه قفسه
ايپك دنيزلرين شيشمك باليغي
باليغا ديكيلن سويوق باخيشلار
آل-الوان رنيگنه آلقيش دئييردي
باليقسا ايكي اوزلو شوشهلره،
اورهكده ابدي قارقيش دئييردي
باخيردي آينالي، قورخونج گؤزلره،
كيپريكلر بارماقليق، ببكلر زندان
گؤرركن شكليني قارا گوزگوده
چيرپينيب قورتولوش ايستردي هر آن
چيرپينان باليغين گوموش گؤودهسين
بيچيب يارالادي شوشه قفسي
قانلي بير گردهيه دؤنموشدو يئري،
چيرپينيب چاغلادي واركن نفسي
دئدي: قوي بويانسين قانيما سولار
اورهكده قالماسين آرزيم، هاراييم
چايلارين قوينوندا دنيزه قدر
چاتاجاقدير منيم حريّت هاييم
بو گون من اؤلسم ده ياشاسين دنيز
قان-قيرميز اؤلومو آلقيشلاييرام
ذلّتله ياشاماق نهيه گرهكدير
بئله بير حياتي قارقيشلاييرام
چاليشيب حريّت، ديلك يولوندا
دنيز سئوگيسيله قان وئردي باليق
خالينين آل-قيرميز بير بوداغيندا
سانكي ناخيش اولوب جان وئردي باليق
او قوزقون باخيشلي قورغوشون اللر
ايلغيم كؤلگهسيني باليغا سالدي
باليغي آتاركن آرخين سويونا
سولار ائولاديني قوينونا آلدي
موشتولوق وئرمهيه اوچدو قاغايي
«گؤز آيدينلیغینا» گليردي آغلار.
«باشین ساغ»...دئمهيه چايلار تلهسير
قارا كؤينهييني گئيميشدي داغلار
يوللار اوزانيردي شيرين يوخو تك
آنجاق دايانمادي هفتهلر،آيلار،
گتيريب چيخارتدي آنا دنيزه،
دالغا تابوتوندا باليغي چايلار.
باسيب اؤز باغرينا يورغون بالاسين
هؤنكوروب چاغلاييب، آغلادي دنيز
بولودلو گويلري درده گتيريب
يانيقلي اورهيين داغلادي دنيز
گؤيلر سه پوسكوروب وولقانلار كيمي
بولودلار، شيمشكلر، گورشاد چاغلادي،
بو گئجه صبحه تك ياغيش يئرينه،
گويلر دنيز اوچون باليق آغلادي.
آللاه گلن گؤنلریزی خیر ائله سین
یازاری: محمدرضاشوکتی الوار
یارب همیشه لوطفونو ائت رهنما منه
گؤسترمه اول طریقی کی یئتمز سنا منه
قطع ائیله آشنالیغیم اوندان کی غیر دیر
آنجاق اؤز آشنالرین ائت آشنا منه
(فضولی)
یئنه بیر ایل عؤمروموزدن سوووشدو. یئنه ده بیر ایل بؤیودوک. یئنه
آجیلی- شیرینلی ، یئنیش – یوخوشلو بیرایل گلدی ده ، گئتدی ده . هره
بیرجور،هره بیرسایاقدا، اما مین بیر فیکیرله بو ایلی باشا چاتدیردی.
یازی یایا چاتدیرینجا دئدی: اولسون،یامان گونون عؤمرو آزاولار.
یایی پاییزا چاتدیرینجا دئدی: اؤلمز خدیجه ، گؤرر نوه نتیجه. پاییزی
قیشا چاتدیرینجا دئدی:چؤره یی صاباحین نیرخینا یئدیک. قیشی دا
یئنی بیریازاچاتدیرینجادئدی:اولسون،قیش گئده ر،اوزوقارالیق کؤموره
قالار.هه دوسلار! کئچن اوروجلوقدا تویوغو سگگیزمین نئجه یه
یئدیک. البته اوراحاتلیقدادا یوخ ها!
نئچه ساعات صفده نؤبه چکندن سونرا. اوروجلوق چیخا- چیخمایا
اؤزون اوجوزلاتدی ،یومورتاسین باهالاتدی. یوخ ! ائله بیل تویوق
آند ایچیب اتین اوجوزساتماییب، اوراحاتلیقدادا دویونون اوستونده
آلچی دورماسین. دویوده آند ایچیب کار- کاسیبین سوفره سینه ساری
باخماسین.هله ات، لپه، نخود،لوبیه وساییره یئریئمه لیلرقالسین
قیراخدا.خیلاصه آلچاق- اوجالی بیر ایل سوودوق. اما تاری
یارانه نی باشیزدان تؤکسون دئیه کیلوسو فیلان قدیره چیخان پوسته
بادامین اوزونه حسرت قالمایاسیزکیمی بیر دوعانی دا سیزه
بورجلویام.ایلین آخیر گونلری دیر.داخیل سیندیران کیم، بایراملیق
آلان کیم! البته کارمندلری عرض ائدیرم .کارگرلری بایراما اوچ آی
قالاندان اؤتوررلرائشییه!؟خیلاصه! هره بیرجوراهل – عیال یانیندا
شرمنده اولماسین دئیه، یئنه ده دؤولت وئرن بایراملیغی آلماق همان
چیخدی بازارا .بازاردا نه بازار! آزار اوندان یاخشیدی....!
اوشاعیرین شعری یادیما دوشدوکی دئییر:
چال قاوالی، چال کی توی ایامی دیر
سوی بالا سوی ، سوی ها سوی ایامی دیر
الیفی دئدیم کی دالیسیندا اؤزوزسایاسیز.نئچه آی بوندان قاباق
باهالیقا،دولاری ماهانا توتوردولار.او موددان دوشدو، تحریملری
ماهانا قویدولار. بالا-بالا تحریملرده اثرسالماییب ،
انباردارلارلامحتکرلری متهم ائتدیلر.دوزو، من ایشین تاراز
یئرینی نه گؤره بیلدیم.نه ده بئله سؤزلر منی قانع ائله دی.
هله! هرنه! بایرامدی دا، بایرامین دا شیرینلییی ائله باهالیغیندا،ار-
آروادین داعوا – دؤیوشونده، ائو-ائشییین سیل- سوپورونده و ان
گؤرملی سی جاماعاتین بازارا تؤکولمه سینده دیر.قدیم کیلر دئییل
کی اوشاغی بیر بویاخلی یومورتا یلا آلداداسان . ایندی اوشاقلار
ائله بیل جین دیلر. نه بیرجورابا قانع اولورلار،نه بیرباشماغا.
اونا گؤره دیرکی من نئچه ایللرواربایرامدا اؤزومه بیر زاد آلانمارام.
هه دوسلار! یئنه بیرایل بیلمیرم عؤمروموزه چوخالدی دئییم یا
عؤمروموزدن آزالدی دئییم. اما منیم احوالیمی هر کیمسه کی
سوروشور،دئییرم : شوکر اولسون ، گلن گونلره گؤره یاخشییام.
اونا گؤره ده هامی دئییر: آللاه گلن گونلریزی خیر ائله سین.
یئنی ایلین گلیب چاتماسین ، بایرامی و طبیعتین ده ییشیلمه سینی
بوتون اوخوجولاریمیزا تبریک دئییریک.ساغ قالین ،شاد یاشایین.
برچسبها: آللاه گلن گونلریزی خیر ائله سین
برچسبها: تبریک عیدنوروز, بایرامینیز موبارک, عیدنوروز
bayram galir
محمدرضاشوکتی
بايرام ايدي گئجه قوشو اوخوردو
آداخلي قيز بهي جورابين توخوردو
هر كس شالين بير باجادان سوخوردو
آي نه گؤزهل قايدادي شال ساللاماق
بَهي شالينا بايرامليغين باغلاماق
قيش چيخدي، اوزو قاراليق كؤموره قالدي. بيرده بيز قالديق، بير قالاق آرزي ديلك. بير دونيا حسرت. بير بؤلوك اورهك، و...
ياز گلير، بايرام گير آتا بابالاريميزين يادگاري «نوروز بايرامي» قيشين ايستي اوجاقلاريندان چيخيب، اهريمنين اليندهن قورتولوب «قيز قالاسي»، «قيزكؤرپوسو»ندهن كئچيب،
«آتيل باتيل چرشنبه باختيم آچيل چرشنبه»
دئيه آينا كيمي آيدين گونلر آرزيلاييب، ساياچيلارين سايالاري و عاشيقلارين سازلاري ايله ال بير اولوب، كند – كؤوشنه ساري يولا دوشور.
نوروز گلير، دونيا تزهلنير، طبيعت يئنيلشير، امّا بيز نئجه؟! تزهليكدهن، يئني لشمكدهن، دوزلوك دهن دوغرولوقدان بيزيمده خبريميز وارمي؟ بيزده آغ بيرچك آنالارين صداقتلي اورهيي كيمي صاف بير اورهيه صاحاب اولموشوق؟ يوخسا...! نه يه؟!
نوروز گلير، دونيا ميزا نئجه باخميشيق. بوراجاخ نه ائتميشيك؟!گلهجك نسلهنه تؤحفه ميز واردير؟ نئچه سرمايا...! نه جورهطبيعت! نه دوشونجه؟...نوروز گلير... هارداييق، كيميك، ...!؟
بو ايلي ده سونا يئتيرديك، بايرامليق اولسون دئيه نئچه سطير اورهك سؤزو ايله نئچه بيت شعر يازيب تقديم ائدهك، اومود كي يئني ايلينيز آيدين، بوللوق، بركتلي، موبارك، گوللو- چيچكلي اولسون.
بو ايليميزي جور به جور سياسي، اقتصادي هنري اولايلارلا سونا وئرديك. آجي – شيرين خاطيرهلرله آز – چوخ ياناشديق، امّا هئچ بيريسي دونیاسوییه سینده اوز وئره ن قانلي فاجعهلردهن آجي اولمادي. بيز باهاليغا، تحريمه، ابرقدرتلرين ظولمونه دؤزدوك،قيشي كؤمورون اؤزو قاراليق قيمتينه قورتارديق، امّا قانلی فاجعه لرده آیاق آلتیندا قالان خيرداجا اوشاقلارين آغلار گؤزلرينین دردلی باخیشلارینا دؤزه بيلمهديك. اونلارلا بيرگه آغلاديق، اونلارا دهين يارا ائله بيلديك بيزه دهيدي. بيزده اينسانيق، بيزيمده قلبيميز وار.
رحمتليك سعدي دئيير:
بني آدم اعضاي يكديگرند
كه در آفرينش ز يك گوهرند
چو عضوي به درد آورد روزگار
دگر عضوها را نماند قرار
تو كز محنت ديگران بي غمي
نشايد كه نامت نهند آدمي
بيز جنگ يوخ، صولح، باريشيق، عشق، محبت عاشيقي ييك. بيزيم علم، هنر و صنعتيميز صولحله باريشيق نامينه دير. بيزيمچيراغيميز تانريدان ياينر. هئچ كيمسه اونو سؤندوره بيلمز.
میللت یولودور حاق یولو دور گئتدیییمیز یول
ای حاق یاشا ای سئوگیلی میللت یاشا وار اول
رحمتليك واحيد بويورور:
اي گول مني سن ايستهسن عؤمروم هدر اولماز
صولح اولماسا ائولاد وطن بختهور اولماز
آزادهليگي صولحو سئوهرلر بيزيم ائللر
بير يئرده كي صولح اولسا او يئرده ضرر اولماز
ساغ اولون ساغليقلا قالين.یئنی ایل بایرامینیز موبارک اولسون
آرتيق حؤرمتله:
محمدرضا شوكتي الوارعلیا
تار آغلادی من آغلادیم
جعفری
یارین بوینون قوجاقلادیم، یار آغلادی من آغلادیم
ییغیشدی قونشولار بوتون ،جار آغلادی من آغلادیم
باشیندا قارقالان داغا، دانیشدیم آیریلیق سؤزون
بیرآه چكیب باشینداكی، قار آغلادی من آغلادیم
طارم ده نار آغاجلاری، منی گؤروب دانیشدیلار
بؤیومو زیتون اؤخشویوب، نار آغلادی من آغلادیم
ائله كی اسدی بیر خزان، تالاندی گوللریم منیم
خبر چاتینجا بولبوله، خار آغلادی من آغلادیم
دئدیم كی حق منیم كی دیر، باشیمی چكدیلر دارا
طناب كسنده بؤینومو، دار آغلادی من آغلادیم
اوره ك سؤزون دئدیم تارا، سیم لر اؤلدو پارا پارا
یاواش یاواش سیزیلدادی، تار آغلادی من آغلادیم
«جعفری» یم بؤیوم بالا، غم اوره كده قالا قالا
یار جانیمی آلا آلا ،یارآغلادی من آغلادیم
ملا محمد فضولي
منده مجنوندان فزون عاشیقليك استعدادی وار
عاشق صادق منم، مجنونون آنجاق آدی وار
نولا قان تؤكمكده ماهر اولسا چشميم مردمي
نطفه ی قابل دورور غمزه ن كيمي اوستادي وار
قيل تفاخر كيم سنين ده وار منيم تك عاشقين
ليلي نين مجنونو، شيرينين اگر فرهادی وار
اهل تمكينم، مني بنزتمه ای گول بولبوله
درده يوخ صبري اونون هر لحظه بير فريادي وار
اؤيله بد حالم كي احواليم گؤرنده شاد اولور
هر كيمين كيم دور جوروندن دل ناشادي وار
گزمه اي كؤنلوم قوشو غافل فضاي عشقده
كيم بو صحرانين گذرگاهيندا چوخ صيادي وار
اي فضولي عشق منعين قيلما ناصحدن قبول
عقل تدبيري دير اول، سانما كي بير بنيادي وار
تبریزلی صراف
من ترک شراب لب یار ائیله دیم اولدو
زهر غم هجریله مدار ائیله دیم اولدو
ای شیخ بهشتی دئمه ترک ائیلییه ن اولماز
من ترک سر کوی نگار ائیله دیم اولدو
اؤز جانینی ترک ائیلییه ن اولماز من اؤزومدن
روحوم کیمی جانانی کنار ائیله دیم اولدو
ممکن دگی بیر محنته مین جان دؤزه آمما
من جانیمی مین درده دچار ائیله دیم اولدو
دانسته و فهمیده خط و خاله وورولدوم
من اؤز گونومو تیره و تار ائیله دیم اولدو
هئچ کیمسه اوزون خار و ذلیل ایسته مز آمما
من اؤز اؤزومو دهرده خار ائیله دیم اولدو
عرفان نظربازی و رندی و ظریفی
عالمده خلاصه نه کی وار ائیله دیم اولدو
صرافه دئدیم حکمتیلن یوخ وار اولانماز
گولدو دئدی باخ گؤر یوخو وار ائیله دیم اولدو
ممد آراز
بلکه بو یئرلره بیرده گلمه دیم
دومان سالامات قال، داغ سالامات قال
دالیمجا سو سپیر یوخسا بولودلار
لئیسان سالامات قال، یاغ سالامات قال
...
قییویران قارتاللار یوخ اولدو چنده
نرگیزلر سولوخدو شئهلی چمنده
ای قارا گؤز پری، دالیمجا سن ده
بویلان سالامات قال، باخ سالامات قال
...
گلدیم قارشیلادی گول لر، چیچکلر
گئدیره م ال ائدیر بوز بیچنکلر
نیدامی چایلارا دئدی کو لکلر
بولاخ سالامات قال، آخ سالامات قال
...
داغلارین پلنگی شیری ده سن سن
شاعری ده سن سن، شعری ده سن سن
بینی، برکتی، خئیری ده سن سن
چوبان سالامات قال، ساغ سالامات قال
برچسبها: صراف تبریزی, ملا محمدفضولی, ممد آراز, غزل ترکی
قیمتلی،قیمتسیز
رحمتلیک رضا ایتگین
بیرتجروبه لی آدام بیر گئجه قیزیل شمعدانداکی شمعین ایشیغیندا اوتوروب اؤز دونیاسیندا سئیر ائدیردی. اؤز-اؤزونه فیکیرلشیرکی، شمعده ن، قیزیل شمعداندان و شوشه ده ن سواللار سوروشسون.اؤنجه شوشه ده ن سوروشور کی: آی شوشه نه اوچون سن بو قده ر عزیزسن؟ سنده ن چوخ- چوخ مواظیب اولورلارکی سینمایاسان؟شوشه جاوابیندا دئییر: منده بیر زاد یوخدور. منیم ایچه ریمله ائشیییم بیردیر، منده حللم- قللملیک یوخدور. صاف ساده یم. هامی نین خوشونا گلیره م. هامیدا منی سئویب منده ن مواظیب اولورلار.سونرا قیزیلدان سوروشدوکی: آی قیزیل سن نه اوچون بئله قیمتلی سن؟اوشاق، بؤیوک هر کیمسه نین الینه دوشورسن، اؤز جانیندان دا آرتیق سنده ن مواظیب اولور. قادینلار سنی اؤزلرینه زینت قرار وئریرلر.قیزیل دئدی: من اوزون ایللر بویو آغیر تورپاقلارین آلتیندا قالیب هر زحمته دؤزموشم، سیناقلاردان اوزو آغ چیخمیشام. اینسانلار منی آغیر زحمتلرله یئر آلتیندان چیخاریب، اودلارلا اریدیب بویئره چاتدیریبلار. من بو قیمتی اؤزوم اؤزومه قازانمیشام. ایندی اودور کی هامی منی هر زاددان اوستون توتورلار. منی اتله دری آراسیندا اولموش اولسادا ساخلاییرلار. او کیشی سونرا شمعه اوز دوتوب سوروشور: آی شمع ! سن نه یه بئله یانیرسان؟ شمع دئییر: منیم یانماغیم معلومدور. چون اؤز هم جینسیم له دوشمه میشم. منیم یولداشیم منیم جینسیمده دئییل. اودورکی من آخیره قده ر یانمالییام. او کیشی آزجا فیکیرلشیرکی بو دونیادا صاف- ساده اولماق، هر زحمته دؤزمک نه قده ر قیمتلی ایمیش سه، نا جینس له دوشمک او قده ر عذابلی دیر.
برچسبها: رضا ایتگین
قمری دربندی دن بیر نوحه
ای دل گؤز آچ اویان کئچیب عؤمر جوان هانی
بئل باغلاما جهانه وفای جهان هانی
هر قرنده دولار، بوشالار، کاروان کئچر
بو کاروانسرایه گلن کاروان هانی
بئش گون قالیب تمام دل آزرده گئتدیلر
بیر باخگیلان او قافله لردن نیشان هانی
چوخ گولشنی خراب ائله دی صرصر خزان
بولبول هانی او گوللر هانی گول ستان هانی
چوخ سرو باش چکیب فلکه باغ عؤمرده
اول باغ عؤور نولدی ، اوسرو روان هانی
توپراق دولوب او باشلارا، اگمزدی چرخه باش
اعضا هانی ، جسدهانی، جیسمیله جان هانی
چوخ نازنین لری چکیب آغوشه مارومور
توپراق ایچینده اونلاری یاده سالان هانی
نولدو زمانه ایچره اولوالعزم انبیا
فیکر ائیله گؤر تمام ملوک کیان هانی
هئچ قویمویوبدی بیرداشی داش اوسته بو فلک
ویرانه اولمویان دئ گؤروم خانمان هانی
چوخ ائولری داغیتدی بو دوران روزگار
آل عبا کیمی قاپیسی باغلانان هانی
چوخ تویلاری جهاندا فلک یاسه دؤنده ریب
قاسم تک اللرینه حنا قان یاخان هانی
چوخ نوعروسی چرخ ائیله ییبدی قرا دوداق
اما دوداغی قان ایله الوان اولان هانی
دامادیلر زمانه ده چوخ نامراد اولوب
اعضاسی خنجرایله سوسوز دوغرانان هانی
داماد کربلاتک الی ده یمه ییب اله
چؤللرده نعشی اوچ گئجه عریان قالان هانی
آل علی مصیبتینی نظمه چکمه یه
هئچ ذی نفسده طاقت شرح و بیان هانی
تاحشر اولونجا هر ائشیده ن ناله سین دئیر
بزم عزاده «قمری» شیرین زبان هانی
برچسبها: قمری, قمری دربندی, نوحه شعری
ای شیعه حسینین یئنه باشلاندی عزاسی
بو غمده تؤکر گؤزیاشی رخساره آناسی
محرم آیین سیزلره تسلیت دئییره م
اوشاق شعری
محمدرضا شوکتی
فصیللر
گؤزه ل قیزام ، گؤزه ل قیز
منیم آدیمدیر اولدوز(قیزلار اوخویاندا)
بیر گؤزه ل اوغلانام من
سئومه لی اینسانام من ( اوغلانلار اوخویاندا)
من سئوه ره م آنامی
اینجیتمه ره م آتامی
معللیمیم وار اولسون
تانری اونا یار اولسون
اؤیره دیر فصیللری
آیلاری هم ایللری
دئییر، اوّل یاز گلر
ساز گلر آواز گلر
بولبوللر گلر باغا
گؤزلریک یاغیش یاغا
یازدان سورا یای گلر
ایستی بیزه پای گلر
یایدا اولار بستنی
بستنی ایستر منی
پاییز فصلی اینجی دیر
سایسان او اوچونجو دور
خزل ائیلر باغلاری
تؤکر او یارپاقلاری
سونونجو فصلین آدی
دئسم سویوق بوردادی
قیشدا چیخار قار دیزه
سویوق گلر ائویمیزه
آتام قورار بوخاری
اودور ایشین آخاری
ائوه سویوق گلمه سین
منه سویوق ده یمه سین
قیش گئدیب بایرام گلر
چؤلده قویونلار ملر
اوشاق ، بؤیوک بیربه بیر
بایرامی تبریک دئییر
بایرام گلر یاز گلر
ساز گلر آواز گلر
بولبوللر گلر باغا
گؤزله ریک یاغیش یاغا
------------------------------------------------------
کپنک
محمد رضا شوکتی الوارعلیا
کپنکم کپه نک
گل بو شعری اؤیره نک
گوللو قانادلاریم وار
خاللی یانا قلاریم وار
گول اوستونه قونارام
گولون عطرین آلارام
قارانلیغی سئومه ره م
اونا کؤنول وئرمه ره م
شمعی چوخ سئوه ره م من
هامییا دئیه ره م من:
دونیامیز آیدین اولسون
قلبیمیز نورلا دولسون
جان وئره ک آزادلیغا
ایشله یک آبادلیغا
دنیز- بالیق
محمدرضا شوکتی
اوره ییم دنیزلرین
ساحیلینده سئیر ائدیر
دانیشیر دالغالارلا
اوچوب گؤیلره گئدیر
دنیز چوخ مهرباندیر
گؤزه ل ناغیللار دئییر
ساحیلین بولودلاری
ناغیل لاردا سئیر ائدیر
بیر سینیق قاییق ایله
بابام گئدیب دنیزه
آنام دئییر گئدیب دیر
بالیق گتیرسین بیزه
برچسبها: اوشاق شعری, ادبیات کودکان, فصل, پروانه, کپنک, دنیز, دریا وماهی
قاراداغ زلزله سی حاققیندا
حسن بخشی
قاراداغ اؤلکه سینی زلزله ویران ائله دی
دوشدو میللت خطره هاممینی حئیران ائله دی
ایرانین میللتی نین غیرتی طغیانه گلیب
اؤز شهامتلرینی عالمه اعلان ائله دی
ورزقان تیتره دی کندلر اوچولوب اولدو خراب
چوخلارین آلدی جانین قانینا غلطان ائله دی
قالدی توپراقلارین آلتیندا اوشاق، پیروجوان
هریسین دؤورو برین خاک ایله یکسان ائله دی
آتالار ائتدی روان اوزلرینه گؤزیاشینی
آنالار یولدو ساچین اوز گؤزونو قان ائله دی
تبریزین غم کدری آرتدی چکیب ناله و آه
غصه دن سینه سینی چاک گریبان ائله دی
باشین اگدی آشاغا آغلادی اول شانلی سهند
سبلان داده گلیب ناله و افغان ائله دی
پوللو یومما گؤزونو گل قاباغا خرجله پولون
قوی دئسینلر پولونو خیر ایشه احسان ائله دی
آللاهی یاد ائله یین آللاها خاطیر چالیشین
آللاهی یاد ائله ین موشکولون آسان ائله دی
گر علی شیعه سی سن طی ائله مولا یولونو
چون علی غمزده لر دردینه درمان ائله دی
ملت ایران اولوبدور بو غم و درده شریک
گؤزیاشی ورزقانین مولکونو عمان ائله دی
«بخشی» ده گزدی تامام کندلری گؤردو بیر بیر
آغلادی سیزلادی غصه اوره یین قان ائله دی
تبریز شهریور91
مبایل 09358276709
تسلیت
آذربایجان سنین باشین ساغ اولسون
قیزیل توپراق قاراداغین داغلاری
داغ چکدیلر سینه لرین اوستونه
یئنه سارا اؤزون ویردی سئللره
کؤلگه سالیب غم اهرین اؤستونه
قان آغلاییر، قان آغلاییر ورزقان
ماتم گلیب لاپ شهرین اوستونه
یاسا باتیب هریس مصیبتده دیر
غصه گلیب غم قهرین اوستونه
آذربایجان سنین باشین ساغ اولسون
اومودلویام شن سحرین اوستونه
یاشاسین خالقیمیز
آرتیق حؤمتله : محمدرضا شوکتی (الوارلی رضا)
برچسبها: زلزله قره داغ, تسلیت, شعر ترکی در مورد زلزله اهر وورزقان
خزر ساحیلینده
محمد رضا شوکتی الوارعلیا
آغلا دنیز ، آغلا دنیز
اورمو گؤلو یاریمجاندیر
اوره ییمیز بوتون قاندیر
دوز دولوبدور گؤزلرینه
باخان یوخدور سؤزلرینه
اؤلومونه یاس دوتور او
داها گؤزلرده ن ایتیر او
آغلا دنیز ، آغلا خزر
نامردلرده ن حذر- حذر
زمانه ده ن آمان - آمان
اوره ییم دولودور یامان
یامان توتولموشام اینان
سحردی گون چیخان زمان
شافاقلاییر خزر گؤیو
شاققیلداییر خزر سویو
نوحه دئییر سانکی دیلی
اؤلوب بیزیم اورمو گؤلو
های سالیرام ، آغلاییرام
باشا قارا باغلاییرام
سنده منله آغلا دنیز
آغلا دنیز ، چاغلا دنیز
برچسبها: خزر و دریاچه اورمیه
آنا گونو بوتون آنالارا موبارک اولسون
محمد رضا شوکتی
سحر آچدیقدا آنام،
گئجه نین زیل قاراسین،
ائویمیزده ن سوپورور.
گونشین آخار نورون
او گؤزه ل اللر ایله ،
گؤتورور،هئی گؤتورور
بیلیره م پنجره میز ،
زامان اؤتدوکجه ،
قارانلیقلارا
حسرت قالاجاق!
---------------------------------------------------------------
آنام
میر مهدی اعتماد
نقل ائده رلر کی منی دوغدو آنام
دئدی : به به نه گؤزه لدیر بو بالام
دولانیب باشیما پروانه کیمی
چکیب آغوشونا ، دردانه کیمی
سود ایله قووه وئریبدیر اتیمه
دؤزوب ایللر بویو چوخ زحمتیمه
دئییب آهنگله لای- لای سؤزونو
یومماییب چوخ گئجه اصلا گؤزونو
آغلایان واختدا چکیبدیر یانینا
سؤیله ییب آغلاما قوربان جانینا
اؤیره دیب حؤرمت ایله یولداشینا
مهربان اول باجینا ، قارداشینا
برچسبها: شعر ترکی در مورد مادر
بایرام سوفره سی
علی فرهاد
«هفت سین» دئدیییمیز بایرام سوفره سی بیر تاپماجا کیمی اولوب. آخی نئجه اولا بیلر یئددی دنه «س» حرفیله باشلایانلار سوفره یه قویولا. سوال لار بونلاردیر ندن «س» ایله باشلایانلار و نده ن سوفره ده «س» ایله باشلامایانلاری دا قویوروق؟ نییه بو سوال لارین چوخونا عاغلیمیزا باتان آنلام یوخدور!! دوزدور هره سینه بیر جور دلیل دوزلدیبلر، آما گؤرک بونلارین دوزو نه اولا بیلر. بو سوفره یه نه لر دوزمه لی ییک. هره سینین آنلامی ندیر؟ میثال اوچون سیرکه نه اوچون لازیم دیر؟ تکجه «س» ایله باشلاندیغینا گؤه می؟
سیز بو تورکجه جمله نی نظره آلین: «یئددی سین سوفره یه قوی» بیلدییینیز کیمی سین تورکجه ده بیر پسوند دیر آما فارسجادا بیر حرفین آدی دیر. ایندی نه راحت «یئددی سین» بیر یانلیش چئویرمه ایله «هفت سین» اولا بیلر. سونرا دا ایللر بویو نده ن «س» یا «سین» اولدوغون آختاریب هئچ دوز عمللی دلیل ده تاپابیلمیریک.
حتمن «س» حرفیله باشلاماغا بو سوفره ده اولانلارین دلیلی یوخدور. اونوتمایاق کی بیزه قدیمدن یئتیشن هر بیر رسمین تاریخی و ان آزیندان اسطوروی آنلاملاری واردیر و بو آنلاملارین اؤنمینی باشا دوشمک لازیمدیر.
اوسطوره لریمیزه گؤره بو سوفره یه یئددی برکتی قویمالی ییق. دئمک اولار قدیمکیلر دئمیشلر؛ «برکتلردن یئددی سین سوفره یه قوی» (هفت سین یوخ!) و بئله لیکله بونلاری اورتایا قویماق لا اؤزموزو اونلاردان فایدالی حیس ائدیریک. بو یئددی برکت، گؤی برکتی، حئیوان برکتی، آل- وئر برکتی، گؤیرمک برکتی دیر. ایل تحویلیندن سونرا بو برکت لر عایله آراسیندا بؤلونر. اونلاری یئمک و ساخلاماقلا بیز بو برکتلری ایلین باشیناجا اؤزوموزله داشییاریق.
دئمه لییک بو یازیدا حؤرمتلی آراشدیرجی « ناصر منظوری» جنابلارینین بو قونودا یازدیقلاریندان فایدالانمیشیق و بو سوفره ایسه کئچن ایل بایرامیندا دؤشمنیشدی.
- آینا ایله قرآن گؤی برکتی دیلر. «قرآن» آسمانی کیتاب دئییرک و اونون گؤیدن و آللاه طرفیندن بیزه نازیل اولماسین بیر برکت کیمی ساییریق. آینادا آیدینلیق نیشانه سی و آی کلمه سیندن آلیندیغی اوچون گؤی برکتی ساییلیر.
- سو و بالیق ایکی سی ده سو برکتی دیلر. سو اؤزو بؤیوک نعمت اولدوغونا گؤره و بالیق سودان آلینان برکت کیمی قوتلانیر. بالیق دا قیرمیزی رنگ ده مبارک اولماق نیشانه سی دیر.
- بو سوفره ده بئله بیر زاد یوخ آما بیر شیرینی نین ده اولماسی سوفره یه شیرینلیک وئره ر. ایللاه کی اؤز یاشادیغیز یئریزین سوقاتی اولا. تبریزین ده سوقاتلاری نین بیری «لؤووز» دور.
- سیککه آل- وئر برکتی دیر. قدیم چاغلاردان سیککه بیر آلیش – وئریش و مال- دؤولت نیشانه سی کیمی ایشله نیب. بو سیککه لرین بیرین برکت اوچون ایل بویو یانیزدا دولاندرمانیزین هئچ ضرری یوخ.
- یومورتا ان چوخ ایشله نن حیئوان برکتلرینده ن دیر کی سوفره نی گؤزه ل له ده بیلر. اونو بویاماق اولار. بویوماق اوچون تامام رنگ لرده ن و هر وسیله نی ایشلتمک اولار. اسکی چاغلاردان سوغان قابیغی، گیرده کان قابیغی و گؤی- گؤیرنتی لردن اله گلنلردن بویاناردی. ایندیسه شمعی میداد، سو رنگی و هر ندن کی الیزده اولسا فایدالانا بیلرسیز.
- سبزه گؤیه رتمک، گؤیرمک برکتینه گؤره اولور. گؤیرمک، نسلین آرتماسی و دوغماق نیشانه لریندن بیری دیر.
- «آلما» ایله «ایده» آغاج برکتی دیر. دئدیییمیزه گؤره قیرمیزی اولدوقلاری اونلارین مبارک اولدوغون دا گؤستریر. بونلارین ایکیسین یوخسا بیرین قویماق اولار.
- بوغدا اسکی چاغلاردان بری یئردن اله گلن برکت و آداملارین ان واجیب یئمک لریندن اولوب. اوندان اله گلن هر بیر شئی ده بو برکت دن اؤرنک اولا بیلر. اونلارین اَن خالیص لری قووورغا و سومنی (سمنو) اولا بیلر.
برچسبها: سفره هفت سین
آچ کؤنـول شعـر و غزهل دفتـرینــی یاز گلیر
آذربایجان خالق ماهنیسی
ساری بولبول
وطن باغی آل- الواندیر
یوخ اوستونده خاری بولبول
عؤمور سورمه لی دؤوراندیر،
سسین گلسین، ساری بولبول
***
گئییب یاشیل دونون چؤللر،
هوه سینده آچیب گوللر
تؤکوب شیرین- شیرین دیللر
گل اویالداق یاری بولبول
***
بولبول سنین ایشین قاندی،
عاشیقلار اودونا یاندی!
نه دن هر یئرین الواندی
کؤکسون آلتی ساری بولبول
***
اوخو قوشلار دیله گلسین
خوش نفسین زیله گلسین!
یاریم گوله- گوله گلسین،
من چالاندا سازی بولبول
«گلین لر بزه یی» کیتابیندان
سید مهدی اعتماد«ناطقی»
(1360-1277)
قانون قویوب بوردا بیزه شرع مطهر
اوغلان قیزی آلماقدا گره کدیر اولا ابصر
یعنی: قیزی جاییزدیر اؤزو ائیله یه رؤیت
بئش گون سورادان چکمه یه بیر بوللو مصیبت
اوغلان کی قیزی گؤرمه دی چیرکیندی گؤزه لدیر
تویدان سورا آچدی باشینی گؤردو کئچلدیر
ویرسین باشینا، سؤیله سین :«ای وای جانیم ای وای»
هئچ گؤرمه میشم من بو صیفتده خانیم ای وای!
واجیبدی بئش آلتی دوجون، هر گونده دؤیوشسون
ویر- سیندیر اگر اولماسا لازیمدی ده ییشسین
یا مخفی شبانه ائله سین ترک ولایت
کندیستانا قاچسین ائله سین جانینی راحت
هه آیلیغیم آرتدی
اوستاد حسین شهرک
سؤز دوشدو کی آیلیقچیلارین آیلیغی آرتدی!
باققال باهالاتدی هه آیلیغیم آرتدی!
فیرلاتدی حامامچی فیته نی، قاش گؤزون آرتدی!
سو آب حیاتدس نیرخین تازالاتدی هه آیلیغیم آرتدی!
قیزلار بوی آتیب،یوخدو جهیز ائلچی قاییتدی!
آرواد بئکار،اوغلان بئکار،ائوده یاتایاتدی هه آیلیغیم آرتدی!
آرتیردی اجاره بهانی، صاحب خانه، ائو اولدو وئرانه
قد اولدو کمان، گونده مخارج چاتا- چاتدی هه آیلیغیم آرتدی!
ات- مت باها اولدوقدابالام، سوت باهالاندی،جوت- جوت باهالاندی
دؤلت ده ضرر ائیله دی «سوبسیدی» آزالتدی هه آیلیغیم آرتدی!
دؤکتورکی ائدیب بیمه ایله عقد قرارداد،قالسین هله آزاد
نق ویرماغی قالسین یئنه ده نیرخی چوخالتدی هه آیلیغیم آرتدی!
سلمانی دوتوب قایچینی، چیق-چیقدی بفرما! ایشده چنه ویرما!
بزاز ده ییشیب نیرخینی، آرشینی قیساتدی هه آیلیغیم آرتدی!
کئچ یاغ دویوده ن گؤی ده دی آزاد دئیه قند-چای، انبارده تای- تای
سایسیز گلیرین اولسا ایش البته راحاتدی هه آیلیغیم آرتدی!
آیلیق یاریسی مالیاتا، بیمه یه گئتدی
ییرتیق یاماغا آی نه بیلیم ایینه یه گئتدی
اقساط آپاریب، بیریاریسیندان دا قوپارتدی هه آیلیغیم آرتدی!
پول بیر عجیبه شئیدیر!
رحمتلیک آرش آزاد
جیب بوش، قوناق گلیبدیر اون بئش نفر ناهارا
«دردا که راز پنهان خواهد شد آشکارا»
لیقوان پنیری، بیرده خوی یاغینی گؤره نده
«دل میرود ز دستم صاحبدلان! خدا را!»
دوست- آشنادان اوچ آیدیر، گیزلنمیشم گل ، ای پول
«باشد که باز بینم دیدار آشنا را»
تیرلنمیشم آجیمدان، آرواد دئییر: پیانسان
«هات الصبوح هبوا یا ایهاالسکارا»
بیر حاله قالمیشیق کی، بیر چؤمچه یاغ، بیرآز قند
«اشهی لنا و احلی قبلة العذارا»
قوربانینام رییس جان ! گل بیر یاغ ائیله اعلان
«روزی تفقدی کن درویش بی نوا را»
علمی بوراخ بیر آزجا سیرتیق لیق اؤیره ن، اوغلوم
«کاین کیمیای هستی قارون کند گدا را»
آت رادیونو کناره آل بیر خبرچی آرواد
«تا بر تو عرضه دارد احوال ملک دارا»
باشماق تایی الینده، جلادکیمی دایانمیش
«دلبر که در کف او، موم است سنگ خارا»
بئش گون ریاستینده، اینجیتمه خلقی دوستوم
«نیکی به جای یاران فرصت شمار یارا»
چون یوخ قولومدا قوت، قورخومدان ائله ره م من
«با دوستان مروت با دشمنان مدارا »
پول بیر عجیبه شئیدیر، بیر آزجا اولسا جیبده
«در رقص وحالت آرد صوفی پارسا را»
بیر یاغ ساتیرلار ایندی، آغ توکلری قارالدیر
«ساقی! بشارتی ده پیران با صفا را»
ات- یاغ کی یوخدور ائوده، دادسیز اولور غذامیز
«گر تو نمی پسندی تغییر ده قضا را»
حافظ ! منی باغیشلا، گر دوز سوز اولدو شعریم
«ای شیخ پاکدامن معذور دار ما را»
اگری اوتوراق دوز دانیشاق
الوارلی رضا
دوزون آختارساز بو «یارانه» لر تاپیلمامیشدان اؤنجه بوتون قبیضلر دوز واختیندا یازیلیب، واختیندادا تؤکولردی.ائله کی یارانه لر چیخدی یوبادان تؤکمه ینلرینده ماهانالاری کسیلیب موشکوللری آزجانا حل اولدو.اما...!گل ناغیل ائشیت کیمده ن! بو قبیض یازانلاردان .بو اؤزو بؤیوک اؤسگوره کلی ،امّالی بیر مسئله دیر.اودا بودور کی کنتور یازان قارداشلاریمیز داها دوز واختیندا گلمه ییرلر.اوچ گون دؤرد گون سؤزو دئییل ها!اوچ آی دؤرد آی بلکه ده بئش آلتی آی غاییب اولمادان سؤز گئدیر .بیلمیره م شاید ده قانونلاری بئله دیر .اما آدامین عاغلی وار بئله ده اولماز .گؤره سن یاددان زاددان چیخیر قالیر.9\ 3\ 90-دا یازیر ، یادیندان چیخیر بیرده 19\ 9\ 90 -دا گلیر .اؤزوده نه گلیر! باش گیجلده ن - گؤز قارالدان قبیض لرله . مثلا 1138000 ریال . دئییره م یولداش ! 7- آی دیر هارداسان؟ هله من یاخشییام. قونشولاردان بیرینه 500000 مین تومن، بیرینه 700000 مین تومن، کیمیسینه داها دئمیره م نئچه !
گؤره سن گاز شیرکتی بئله- بئله ایشلری گؤرمکله ایستیر نه دئسین ؟ ایستیر دئسین کی کندلیدیرلردای توتاریق آللیق . وئرمه سه لر قیشین لاب اورتاسیندا گازلارین قطع ائده ریک .
دئییره م آی گاز چی قارداش دئمیریک چوخ یازیبسان ، آز یاز ! دئییریک واختیندا یاز.بیر سنین قبیضین دئییل کی ! برق وار ، سو وار، تیلفون وار، ... مه یه بو آغیر قبیضلرین قاباغیندا «یارانه» نئچه دیر ؟یازیق فر فهله نین کندلی بئچارانین گلیری نئچه دیر؟
من دئییلم سن سن ، گئدیب یوخاریداکیلارا مثلا «قضایی» دستگاهلارا شیکایت ائتمه سن کی بو کیشی 7- آی دیر هاردا یاتیب ، ایندی بو آغیر -آغیر قبیض لری ،بیر بئله جرمه جراحاتی چاتیر بیزیم دالیمیزا؟
من کی بیلمیره م بیلنلر جاواب وئرسین.سونرا دئمه یین دئمه دیلر.سونرا دئمه یین بیلمیردیک «یوخاری آلوار» آدیندا بیر کندده وار.
هه قارداش وار! وار کی کندین بیر طرفی نین کنتورلاری واختیندا یازیلیر ، بیر طرفی نین کی نئچه آیدان بیر. هله ماراقلی بوراسیدیر کی قناعت ائدیب آز ایشله ده نلره ده دئییرلر کی سیزین کنتوروز خارابدیر .
برچسبها: یارانه, اگری اوتوراق دوز دانیشاق, صابر
ادامه مطلب


c: text/html

text:
اورکده بوغولموش آرزولار Ürəkdə boğulmuş Arzular
اورکده بوغولموش آرزولار
یازان: حسین واحدی
آنا، اوشاغین قولوندان چكه-چكه، كوچهدن ائوه آپارماق ایستهییردی، قیزجیغاز ایسه، آغلایا- آغلایا، "منه دوندویما آل، من دوندویما ایستیرم!" دئییردی. آنا قونشولارین یانیندا اوزو قیزارا-قیزارا اوشاغی ائوه آپاردی. چورویوب پاسلانمیش قاپینی ایشیللهییب، حیطه گیردیلر.
اوشاغین آغلاماق سسی ائوی آلتینا آلمیشدی. اوشاق حیطده قالیب گؤز یاشلاری اونون تكجه یولداشی اولدو.
آنا، اوتاقدان، گئجه یاغیش یاغان زامان ایچهرییه قویان قابلاری حیطه گتیریب تاواندان دامان سولاری كردییه بوشالتدی. قیزجیغاز، باشین حیطده اولان بؤیوك تاغارا دایاییب، درین یوخویا جومموشدو.
قاپی دؤیولدو، آنا قاپینی آچماغا گئتدی، قاپینی آچارکن ارینی گؤروب:
"آى كیشی نه اولدو؟" "یئنه قاییتدین؟" – حزین سسله دئدی.
کیشی باشینی آشاغی سالیب، اوزوجو سسله: «اوچ ساعاتدی، فحله مئیدانیندا بونا-اونا یالوارماقدان یورولدوم، ایش یوخویدو» -دئییب، یاواشجا ایچهری گیردی.
Latin əlifbsı ilə ardında . . .
آدسیز حیکایهجیک
حاضیرلایان: حسین واحدی
ـ آلو، سالام آنا...
ـ علیکوم سالام... هاراداسان؟
ـ آنا قیزلار گئدیر گزمهیه... منده گئدیم؟
ـ من بیلمرم ... اونو آتان بیلر... دهستهیی وئردیم اونا...
ـ سالام آتا...
ـ سالام، نه اولوب؟
ـ آتا برزیل بوگون اویونون اوددو؟
ـ هه...
ـ یاخشی دستهیی وئر آناما...
ـ آنا آتام هه دئدین ائشیتدین؟ من گئتدیم!
آناسینین قیز کیمی بؤیوتدوگو هئمینقوئی
آناسینین قیز کیمی بؤیوتدوگو هئمینقوئی
حاضیرلایان: حسین واحدی
ائرنئست هئمینقوئی اؤز ادبی نسلی، اؤزوندن اول و سونراکی یازیچیلار آراسیندا یقین کی ان رنگارنگ حیات یاشایان یازیچیدیر. آخی نهیه ده اولماسین؟! نئچه یازیچی ایسپانیالی وطنداش ساواشی 2-جی دونیا ساواشیندا اولوب، اورادان ان ایستی خبرلری مطبوعاتا اؤتوروب؟ او، 1-جی دونیا ساواشیندا ایتالیادا قیرمیزی خاچ تشکیلاتینین تعجیلی طبی یاردیم ماشینی سوروب، اوستهلیک آیاغیندان یارالانیب. بوتون بونلار اونون اثرلرینده اؤزونو عکسینی تاپیب. یازیچی ادبیات دونیاسینین ان یاخشی ایکی موکافاتی - پولیتزئر و نوبئل موکافاتلارینا لاییق گؤرولوب.
پاریس، کی-اوئست، کوبا، تورونتو، شیکاقو و دیگر یئرلرده یاشایان هئمینقوئی آفریقادا یاشادیغی واختلاردا ایکی دفعه اوچاق [طیاره] قضادان ساغ چیخیب. اونون ف.ایسکوت فیتسجئرالد و جئیمس جویسلا ایچمهیی، دؤرد دفعه ائولنمهیی هئچ کسه سیرر دئییل. آما یازیچی حاقیندا داها 10 فاکت اؤیرنمک یاخشی اولار:
1. هئمینقوئیله ژ.د.سئلینجئر[آمئریکالی یازیچی] 2-جی دونیا ساواشیندا گؤروشوبلر. سئلینجئر 12-جی پیادا آلاییندا [پیادا نظام] ووروشورموش.
2. یازیچینین پاریس حیاتی ایله باغلی "همیشه سنینله اولان بایرام " آدلی خاطیرهلر کیتابی 20-جی ایللرده یازیلسا دا، 1964-جو ایلهدک چاپ اولونماییب.
3. ایکینجی دونیا ساواشیندا خبرمن [خبرنگار] کیمی چالیشاندا جسورلوغونا گؤره بورونج اولدوز موکافاتی ایله اهدا اولونوب.
4. یازیچینین باجیسی، قارداشی، اوستهلیک آتاسی دا حیاتینی انتحارلا سونا چاتدیریب.
5. یازیچینین بیوقرافیاسینی یازان کئننئت لینین یازدیغینا گؤره، هئمینقوئی گون عرضینده مختلف ایچکیلردن ایچهرمیش. آخشام دا ایچکیلردن موطلق دادارمیش. سحری گون یئنه عینی قیوراقلیقلا ایچمهیه داوام ائدرمیش.
6. یازیچینین اعلا اووچولوق قابلیتی وارمیش. بیر دفعه گون عرضینده 400 دووشان اوولاییب. هله بو ندیر کی؟! گون عرضینده 2 مینه یاخین بالیق اوولایان یازیچی آلچاق کؤنوللوک له: “بالیقچیلیق منیم اوچون ایلنجهدیر”،- دئییب. اووچولوغون اونا اؤیرتدیگی یاخشی بیر درسی وار ایدی: “اگر حیوان اؤلدورمک ایستیین یوخدورسا، اونو یئمک حاقین دا یوخدور”.
7. آناسی 4 یاشینا قدر هئمینقوئیی قیز کیمی گئییندیریر، اوزون ساچلارینی هؤرور، اونو ائوجیکله [بالاجا ائو اویونجاغی]، گلینجیکلرله اویناماغا مجبور ائدرمیش. یقین اونا گؤرهدیر کی، یازیچی حیاتی بویو هامیدان داها “کیشی”، “ارکک” اولماغا جان آتیب.
8. هئمینقوئی اوچ ساواشدا ایشتیراک ائتسه ده، هئچ واخت عسگر اولماییب. بونا اونون گؤز ضعیفلیگی مانع اولوب.
9. یازیچینین نوهسی 24 یاشلی دری[Dri] هئمینقوئی حاضیردا مودئل کیمی فعالیت گؤستریر. آنجاق دری موصاحیبهسینده باباسینین اثرلرینی چوخ جانسیخیجی حساب ائتدیگینی و اوستونلوگو “هری پاتئر” کیتابلارینا وئردیگینی دئییب.
10. یازیچینین آتاسی ایله آناسی ائولندیکدن سونرا باباسی (آناسینین آتاسی) ائرنئست هوللون ائوینده یاشاییبلار. هئمینقوئی عائلهنین ایلک نوهسی اولدوغونا گؤره اونا باباسینین آدینی وئریبلر. آنجاق ائرنئست آدی، اوسکار وایلدین[Oskar Vayld] “جدی اولماق نئجه ده واجیبدیر” اثریندکی سادهلوح، حتی آخماق قهرمانین آدیندان گؤتورولدوگو اوچون یازیچی آدینی هئچ سئومزمیش.
Ernest Hemingway اینگیلیزجه: /Ernest Heminqueyذربایجان تورکجهسینده: آ *
شکیللر...
دیغیر دول/ حسین واحدى
دیغیر دول/ حسین واحدى
اوغلوم آراز، «آتا، آتا، گل منی پارکا آپار، چرخ سوروم.» دئییب، زور ایله بیلگی سایارین باشیندان آییردى. اینترنتدن چیخیب، بیلگی سایاری سؤندوروب، آرازلا بیرگه «ائلیمیز» پارکینا گئتدیک. پارکین کوچهمیزدن ایکی خیاوان آراسی وار ایدی. او آرانیدا آراز چرخی سورهرک پارکا چاتدیق. گئدیب پارکین بؤیوک حووضونون یانینداکی صندلده اوتوروب، آرازین چرخ سورمهسینی ایزلهدیم. اونوتمامیش دئییم: آرازین یئددی یاشی واردیر.
آراز حووضون یانیندان اوزاغا گئتمهیرک اورالاردا فیرلانیردی. گؤزومو بویان-اویانا آتیب اورا گلنلره باخدیم. بیری دیزی اوستو بیلگی سایار ایله باشین قاتمیشدی. بیری کتاب اوخویوردو. بیری سئوگیلیسی ایله دانیشیردی و…. آراز ایسه سئوگی ایله چرخ سوروردو.
اونلارا باخا-باخا اؤز اوشاقلیغیم گؤزلریمین قاباغینا گلدی. کوچهده یئددی داش، پیللهدسته، شعبه-شعبه، زو- زو، … اویونلارین اوینایاردیق. او اویونلارین یانیندا ان چوخ سئودیگیمیز باش قاتما «دیغیر دول»ایدی. کوچهمیزده یئددی-سگگیز ائو وار ایدی. هر یئر تورپاقلیقایدی. اون یولداش ایدیق. آنجاق، یالنیز اوچوموزون دیغیر دولو وار ایدی. او اوچ نفرین، بیری ده منایدیم. یولداشلاریمین ایچینده «بایرام» ایله هامیدان چوخ صمیمیایدیک. آتا-آنالاریمیز قویسایدیلار گئجهنی ده کوچهده دیغیر دوللاریمیزلا اوینایاردیق. دیغیر دول بیزه تکجه چرخین بیر تکری دگیلدی. او، دونیا ایدی بیزیم اوچون.
گونلرین بیرینده، یئنه دیغیر دول یاریشی قویموشدوق. ساعاتلارجا اوینایاندان سونرا بایرام ایلکین اولدو. پول ییغیب بیلهسینه کانادا آلدیق. اوست-باشیمیز بوتون توز-تورپاق اولوب آلنیمیزدان تر سوزوردو. آنجاق، دیغیر دول سورمکدن دویمایاراق، یئنه اویناماقدان ال چکه بیلمهییردیک. گون باتیب، آی گلمیشدی. اوزاقدان بیر کیشی بیزه ساری گلیردی. بیزه یاخینلاشاندا آتامدیر گؤردوم. گؤزلری باشینا چیخمیشدی. یاخینیما گلیب، «هئچ بیلیرسن ساعات نئچهدی؟ نه زامان ائوه دؤنهجکسن؟ گل جهنم اول گؤروم!»-دئییب، قولومدان یاپیشیب سوروتلهیه-سوروتلهیه، ائوه سارى آپاردی. بیر الیم ایله دیغیر دولومدان یاپیشمیشدیم. یاری یولدا آتام دیغیر دولا باخیب الیمدن آلیب، گوجو وارکن تولازلادی. روحوم بدندن آیریلدی، ساندیم. آغلامایا باشلاییب، «آتا، نهدن آتدین؟ قوی گئدیم گتیریم. سن آللاه!»-دئییب دیغیر دولا ساری قاچماق ایستهدیگیمده، آتام یئنه الیمی توتوب قولاغیمین دیبین قیزدیردی! سونرا یئنه قولومدان یاپیشیب ائوه آپاردی.
ائوده، شام یئمهمیش یاتدیم. صبح آتام ایشه گئدندن سونرا، کوچهیه گئدیب، هر یئری آختاردیم، آنجاق، دیغیر دولومو تاپا بیلمهدیم. ائوه سارى قاییتدیم. یولدا، اوشاقلار اویناماق اوچون منی ده چاغیردیلار. آنجاق اونلاری سایماییب، ائوه گئتدیم.
آنام نه قدر، «نه اولوب؟ نهدن توموبسان؟ کیمله ساواشیبسان؟ … »-دئدی. هئچ زاد دئمهدیم. اوتاغا گئدیب، دیزلریمى قوجاقلاییب، سسسیزجه آغلاماغا باشلادیم. اورهگیم پارتلاماق ایستهییردى. بیلمیردیم نه ائدم. گئجه-گوندوزوم الدن گئتمیشدی. دونیادا یاشاماق ایستهمیردیم.
ایکی گون بئله کئچیب، گئتدی. آنام گلیب، دیله توتماق ایستهدی. بوغازیم پارتلاییب، آغلاماغا باشلادیم. آنام باغرینا باسیب، «یاشار بالام نه اولوب سنه؟ دئ گؤروم آنانا»-دئدی.
اورهکدن آه چکیب، «آنا، دیغیر دولوم! آتام دیغیر دولومو ائشیگه آتیب. من دیغیر دولومو ایستهییرم.»-دئدیم. آنام ایسه باشیمی تومارلاییب، «اولسون، بیر دنه آیریسینی تاپاریق.»-دئییب، اورهگیمی یوموشالتمایا چالیشدی.
بیر یئددیجه دیغیر دولومو ایتیردیگیمدن کئچمیشدی. نئچه سفر بایرام قاپیمیزا گلمیشدی، آنجاق یئنه ائشیگه چیخمامیشدیم. اورهگیم چوخ داریخیردی. گون اورتا ایدى. حیهطده اوتوروب جوجهلریمه دن وئریردیم. بیردن قاپینین ایشگیلی آچیلدی. آتام ایدی. آیاغا قالخیب سلام وئردیم. یاخینیما گلیب، اوزومو اؤپدو.
-منیم گؤزل اوغلوم، سنه بیر زاد آلمیشام. بوگون چرخچی احمدین یانینا گئدیب اوندان بیر دیغیر دول آلدیم. گئت قاپینین دالیندان گؤتور.
ـ آتاجان چوخ یاشا. سنى چوخ سئویرم. سؤز وئریرم یاخشی اوشاق اولام!
ـ سن یاخشیسان. لاپ یاخشی اولاجاقسان انشاللاه!
سئوینه- سئوینه کوچه قاپیسینی آچیب دیغیر دولو گؤتوروب بایرامگیلین قاپیلارینا ساری گئتدیم. گؤیلرده اوچوردوم. بایرام قاپیلاریندا تک باشینا اوتورموشدو. منی گؤردوگونده دیغیر دولا باخیب او دا سئویندی. ایکیمیز ده، دیغیر دوللاریمیزى سوره-سوره دیغیر دول میدانینا گئتدیک. ساعاتلارى بیلمهیرک، گونشین ساغاوللاشما چاغیناجان، هئچ دایانمادان، اوینادیق. گونش بالا-بالا داغین دالیندا گیزلنیردى. بیز ایسه دونیامیز دیغیر دولدادیر دئیه هله ده اویناییردیق …
اوشاقلیق خاطرهلریمده یاشاماقدان، آیریلماق ایستهمزدیم، آنجاق، آرازین بیر داها، «آتاجان» سسى ایله پارکا قاییتدیم! آراز، «آتا، من دوندورما ایستهییرم.»-دئییب، الیمى توتدو. آیاغا قالخیب، دوندورماچى یانینا گئدیب، اوشاقلیغیمدان ایسه آیریلدیم…
تورکجه یاز! تورکجه اوخو! !Türkcə yaz! Türkcə oxu
!Türkcə yaz! Türkcə oxu
توركجه یاز, توركجه اوخو!
!Türkcə yaz! Türkcə oxu
سن یازماسان, من یازماسام,
,sən yazmasan, mən yazmasam
كیم یازار؟
?kim yazar
كیم اوخویار؟
?kim oxuyar
آتا بابا سؤزلرینی!!
!! ata-baba sözlərini
اوشاق لاریمیز و آذربایجان ناغیل لاری
اوشاق لاریمیز و آذربایجان ناغیل لاری
حسین واحدی
هامیمیزین اوشاق لیغیندا، ناغیل خاطیره لری واردیر و بؤیوك اولدوغوموزدادا او گون لری خاطیرلایاندا گؤزل دویغوسال آن لار (لحظه لر) یاشادیریق. او دؤوراندان الوان خاطیره لریمیز قالیر و بو خاطیره لرده او زامانین ناغیل لاریندان آلینیب دیر. عیبرتلی و فایدالی ناغیل لاریمیز ایندیده قولاق لاریمیزدا سسلنمكده دیر. آمما ایندیكی اوشاق لار بئلنچی ناغیل لاردان اوزاق قالیبلار.
آتا- آنالاریمیزدان اوشاق لیق لاریندان سوروشاندا، او زامانین تندیر داملاریندان، كورسو باشیندان و ناغیل سؤیله مه لریندن دئیه جكلر و او گون لردن سؤز آچماق دا، اونلارا یاخشی لحظه لر یارادیر.
چئشیتلی ائشیتملی آذربایجان ناغیل لاری، گئتدیكجه اونودولوب گئتمكده دیر و نسیلدن نسیله گلن او عیبرتلی ناغیل لار كولتوروموزون بیر بؤلومو اولاراق، اونودولوب گئدیرسه كولتوروموزده آرادان گئده جك دیر. ایندینین اوشاق لاری باتی (غرب) اؤلكه لرین ناغیل لارینین بیر- بیر آدلارین ساییب قهرمان لارین دئییرلر و بو ایش گئتدیكجه اوشاق لا اؤز كولتورونون آراسیندا آرا آچیب اؤزگه كولتورونه یاخینلیق دویغوسونو یاراداجاق دیر.
قاباقجالار عاییله نین بؤیوك آتا یوخسا آناسی، اوشاق لاری بیر یئره ییغیب اونلارا ناغیل سؤیله ردیلر. اوشاق ایسه او ناغیل لاردا اؤزونو ناغیلین قهرمان لارینین یئرینه قویوب درین بیر خییالا جوماردی. آنجاق بو ناغیل لار اؤزوموزون ایدیلر و قهرمان لاریدا بیزیم قهرمان لارییدیلار. زیرناچی ناغیلی، پیس پیسه لی پوسته خانیم، قوردون ناغیلی، گؤزل فاتما ایله ساری اینك، تولكو ایله قارغا، یالانچی چوبان، ... و مین لرجه بئله گؤزل ایله ائشیتملی ناغیل لاریمیز اؤز یئرلرین، بیزیم كولتوروموز ایله غریبه اولان و ساواشجیل باتی ناغیل لارینا وئریرلر.
تلویزیون ایله رادیودادا بو ناغیل لار اؤز یئرلرین ایتیریب لر و یئرلرینه یابانجی اؤلكه لرین كارتون لارین گونو گوندن داها چوخ یاییرلار. اوستانی شبكه لر بو قونودا اؤنملی رول اویناییرلار و آنا دیلیمیزده اولان ناغیل لارین كارتون لارین توركجه ده دوزلدیب اوشاق لاریمیزا گؤسترمكده كئچمیشدن قالان گؤزل ناغیل لاریمیزیدا دیری ساخلایا بیله جكلر.
آتا- آنالار ایسه بو ناغیل لار ایله تانیش اولوب اونلاری گله جك نسیل لره تاپشیرمالیدیرلار. بونلارین یانیندا اوشاق لار باخچالاری ( مهد كودك لری) داها مهم نقش ایفا ائدیرلر. اوشاقلارین چوخو اوشاق واختی بو یئره گئدیرلر و اورادا رسمی دیلیمیزین یانیندا اوشاق لارین آنا دیللرینین دیری قالماسی و كئچمیشدن قالان كولتوروموزو دیری ساخلامالیدیرلار و فایدالی و تجروبه لی آذربایجان ناغیل لارین سؤیله مكله گله جك نسیل لره بؤیوك قوللوق ائده بیلرلر.
ناغیل لاردا ایسلامی و ایرانی (هر بولگه ده اؤز دیل لرییله) كولتوروموزه یئر آییریب بو روحیه نی اوشاق لارا وئرمه لییك. ناغیل عؤمور وار كن اوشاغین ذهنینده قالیر و اوشاق اؤزون او ناغیل لار ایچینده یاشادیر. چوخلو اوشاق لار نصیحتدن قاچارلار و بونا گؤره چوخلو سؤزلری ائله بو ناغیل لارلا اوشاق لارا دئیه بیله ریك و اوشاغا نصیحتیده ناغیل عونوانیندا چاتدیرا بیله ریك.
عزیز آنام
عزیز آنام
یازان: حسین واحدی
آنام چوخ سئویر منی، من ایسه آنامی. او، «بالا جاندیر، آتا- آنا اولمایینجا بیلمه یه جكسینیز بونون آنلامین.»- دئییر. نه یسه، بونو بیلم، یوخسا بیلمه یم، منیم سئوگیمی، آنامین اوره ییندن آزالدا بیلمه یه جك!
آنام هر گون، منى یوخلار. منی ایش ائوینه گئتمك اوچون یولا سالار. باشقا آنالارا تاى، دالیمجا دا، دوعا ائدر. آنالار یورولمایان بیر موجوددورلار. اونلار، هئچ زامان اوشاقلارا محبت ائتمك دن داریخمازلار. اوركلرین سیندیران زامان ایسه، بیزی اونوتماییب، تئزجه، آللاها: «آللاهیم من اوشاغیمی باغیشلادیم، سنده باغیشلا، نه اولار؟»-دئییرلر!
آنامین باخیشلاری دا منه گوج وئریر. ائودن ائشیگه چیخاندا، اؤنجه گؤزلرینه باخیرام. منه باخسا سئوینه-سئوینه ائشیگه گئدرم. آنام ایسه منیم باخیشمی گؤزله ییر. ائله بیل او دا، اوغلوم ائودن چیخاندا منه باخسین ایسته ییر. آنا قایغیسی، قورتولماز قایغی دیر. آنام، هر زامان منی باش اوجا گؤرمك ایسته ییر. او، من گلنده، فخر له، «اوغلوم-دور گلیر»-دئییر. منیم دیلیمی بئله، تكجه آنام بیلیر!
آنامین توكلری ندن بئله آغارماقدادیر؟ بیلمه ییرم! دایماً نامازیمدا تانریدان اونا بركتلی ایله اوزون عؤمور ایسته ییرم. آللاهیم عؤمرومو ایسته میرم، آل، آناما وئر. آنام یاشاسا محبت یاشایاجاقدیر. محبت یاشاسین ایسته ییرم.
بیلمیرم ندن، هامی چالیشیر دوز ایش گؤرمك له جنته گئتسین. بیلمه ییرلر، جنت آنانین آیاغی آلتیندادیر ...
آناجان! سنى چوخ سئویرم.

robotstxt: allowed

filter: keep


text:
استاد رحیم منزوی اردبیلی دن 18 گؤزل نوحه:
پی دی اف فرمتده دانلود ائدین- ٢۵٣ کیلوبایت
بۇرا نئینوادی زینب، بۇ مکان نواسیز اوْلماز
آدێ کربلا اوْلان یئر، بیلیرهم بلاسیز اوْلماز
بــۇ بـلا چـؤلــۆ، حسینــه ابــدی وطـنــدی زیـنـب
آغاران ساچۇن بۇ چؤلده، من اۆچۆن کفندی زینب
سجدهگاه-ی-عئشقه سالدۇن، قانلێ جانـمازی قارداش
نـه بـابـام قێلێـب، نـه جددیم، سن قێلان نمازی قارداش
گؤز تیکیبدیر سنه قارداش، دم-ی-خنجر ده باشێـم
تئــز یئتیــش دادیمـه قــوْیما، قالا اللـــهرده باشێم
قـوْی ائـدیـم نظـر دوْیـۇنجا، بئله مه جماله قارداش
اوْخۇیۇم «و اِن یَکاد»ی، سوْرا گئت جیداله قارداش
بالام اوْخلانێب، الیمده سپه-ی-ظلامه یا ربّ
نـه یـۆزیلـه بــۇ بـالانێ، آپـارێم خییامـه یا ربّ
قـوْیـارام مـزاره اصغـر سنــی تا قییامت اوْلسۇن
بوْغازۇن بیچیلدی باری، بدنون سلامت اوْلسۇن
اوْد یاپێشدێ سینهمه، لبلروندان اصغریم
بوْشلا دؤشلهریم، اؤپۆم اللروندان اصغریم
ای غۆنچه دهن لایلای، پئکانی امهن لایلای
قبری ننـهدهن گیـزلیـن، قوْنداغـێ کفن لایلای
سن آت اۆسته پای-ی-پییاده من
نــه قــدهر قـاچێـم دایـانێــم بـابـا
سنـی عمّهمیـن جانـی بیر دایان
بــاشــۇوا گلیــم دوْلانێــم بــابــا
قێزێم ایستیرهم سیزی ترک ائدهم
سفر اۆسته آغلاما قوْی گئدیم
منی چوْخ یۇباتما گرهک گئدهم
سفر اۆسته آغلاما قوْی گئدیم
اؤلۆب اکبریـم آمـانـدێر، بابـا کارزاره گئتمـه
منی باشۇوا دوْلاندێر، اؤلۆرهم کناره گئتمه
ای خاندان-ی-عیصمته، زهرای ثانی زینبیم
آخر وداعیمدیر چاغێر، آل-ی-عبانی زینبیم
سرعتله اوْلما عازم-ی-مئیدان حسینیم صبر ائله
جانیم گئدهن یوْللارۇوا، قۇربان حسینیم صبر ائله
اکبریم گلینجه اؤلسهم دفنیمی یۇباندێر عمّه
نعشیمی آلێب ال اۆسته، باشێنه دوْلاندێر عمّه
گئتـدون بـابـا اومـمیدیـلـه قـارداش دالـسێـجـا
تؤکدۆم من اۆرهک قانێنێ، گؤز یاش دالسێجـا
گئتدی عمون سکینه جان، قانه بوْیاندێ گلمهدی
وئردیگی اؤز سۇ قولونا، سندهن اۇتاندێ گلمهدی
قوْشۇن خئیمییه دوْلدۇ گرهک نئیلییه زینب
قاچێر تلّیده دردین حسینه دییه زینب
ادامه مطلب ...


text:
شاگیردلرین بیری حیکمتلی موعلّیمیندن سوروشدو: اوستاد سنین موعلّیمین کیم اولوب؟
موعلیم جواب وئردی: بلکه دئنه یوزلرجه موعلّیم. ایستهسم اونلارین هامیسینین آدینی سایام, نئچه آی چکر اونلارین ساییب قورتارماسی, بلکه نئچه ایل و آخیرده گؤرهجاغام کی اونلارین چوخونو یاددان چیخارتمیشام.
شاگیرد: آما, اونلارین بعضیسینین تأثیری آیریلاریندان چوخ اولماییب؟؟
حیکمتلی موعلّیم فیکره گئتدی سونرا دئدی:
یاخشی, اوچ موعلیم وار کی اونلاردان موهوم ایشلر اؤرگشمیشم.
- او موعلّیملر کیملردیر؟
جواب وئردی: اونلارین بیرینجیسی «اوغرو»ایدی؛ حادیثه بئلهایدی کی بیر گون من چؤلده یولومو ایتیرمیشدیم و گئجه یاریسیندان تئز ائوه قاییدانمادیم. من ائویمین آچارینی قونشوما تاپیشیرمیشدیم و او گئج ساعتده اونو اذیّت ائلهماغا جورأت ائلهمهدیم. نهایتده بیر کیشی راست گلدی و من اوندان کؤمک ایستهدیم. او بیر گؤز قیرپیمیندا قاپینی آچدی !! بو منی چوخ موتعجّیب ائلهدی و من اوندان ایستهدیم بو ایشی نئجه گؤدویونو منه اؤرگتسین. او منه دئدی کی اوغرولوقدان کئچینر. آما من اوندان چوخ ممنون ایدیم پس اوندان ایستهدیم کی گئجهنی ائویمده قالسین.
بیر آی منیمله قالدی و هر گئجه ائشیگه چیخیردی. او دئییردی: من ایشه گئدیرم, آما سن دوشون و ناماز قیل. او قاییداندا من همیشه سوروشاردیم کی بیر شئی اله گتیره بیلیب یا یوخ, اونون همیشهلیک و دگیشمز جوابی بو اولاردی کی: بویون بیر شئی اله گتیرنمهدیم, آما صاباح بیر داها چالیشاجاغام انشاءالله.
موعلّیم دانیشیغینا ایدامه وئردی: خوشبخت کیشیایدی, اونو, الی بوش قاییتماسینا گؤره بیر گون مأیوس گؤرمهدیم. اوندان سونرا و یاشاییشیمین بؤیوک قیسمینده, هر واخت گونلرجه دوشونجهدن سونرا آللاهین ویصالینه ال تاپانمایاندا, او اوغرونون سؤزلرینی یادیما سالارام «بویون بیر شئی اله گتیرنمهدیم, آما صاباح بیر داها چالیشاجاغام انشاءالله!» تا کی آللاهین ویصالینا ناییل اولام.
شاگیرد: موعلّیم ! ایکینجی موعلّیمین کیمیدی؟
موعلیم: بیر ایتایدی. حادیثه بئله اولدو کی من چایا طرف گئدیردیم کی بیر آز سو ایچم. بو حینده بو ایت ظاهیر اولدو. بیلیندی کی او چوخ سوسوزدور. آما او چایین قیراغینا یاخینلاشاندا اوردا آیری بیر ایت گؤروردو و بو اؤزونون سوداکی تصویریندن باشقا, آیری بیر شئی دئییلدی.
ایدامه وئردی: قورخو ایتی بورویوردو, دالی قاییدیر و هورماغا باشلیردی کی او بیری ایتی قورخودوب اوزاقلاتسین. آما فایدا وئرمیردی, سوسوزلوق اونا غالیب گلیردی و نهایتده تصمیم توتدو وضعیتله اوزلشسین. اؤزونو سویا آتدی و بو دفعه تصویر گیزلندی.
سون گونلرده, اوچونجو موعلّیمیم بالاجا بیر اوشاغیدی. اونو بیر دفعه گؤردوم کی الینده شمع, مسجیده طرف گئدیر. اوندان بیر سوآل سوروشدوم: بو شمعی اؤزون یاندیریبسان؟ اوشاق موثبت جواب وئردی. اوردان کی من اوشاقلارین اودلا تماسدا اولماقلاریندان نیگران ایدیم, چالیشدیم اونا ایخطار وئرم. اوغلان! منه قولاق آس؛ بیر زمان بو شمع خاموش ایدی, منه دئیه بیلرسن کی اونو یاندیران اود هاردان گلدی؟؟
اوغلان گولدو و شمعی خاموشلادی. سونرا مندن سوروشدو: منه دئیه بیلرسن کی بوردا یانان اود هارا گئتدی؟؟
موعلّیم ایدامه وئریب دئدی: من او لحظه بیلدیم کی نه قدر آخماغام, کیمدیر کی حیکمت اودونو یاندیریر و هارا گئدیر؟ بیلدیم کی اینسان او شمع کیمیدیر, اورگینده موعیَّن لحظهلر اوچون موقدس اود داشیییر, آما قطعی اولاراق بیلمیر کی اونو هاردا, نئجه و هاواخت یاندیرسین. اوغلوم ! عؤمروم بویوندا منیم مینلرجه موعلّیمیم اولوب, من یاشاییش شاگیردییم و ایندیده اونون شاگیردییم. و موطئینم کی حیکمت اودو اورگیمده یاناجاق و منیم بصیرتیمی ایشیقلاندیراجاق, او گونهدک کی من اونون گؤروشونه موشتاقام.
المعلّمون الثلاث
سأل أحد التلاميذ معلمه الحكيم: من كان معلمك أيها المعلم؟
أجاب المعلم: بل قل المئات من المعلمين. وإن كان لي أن أسميهم جميعاً, فسوف يستغرق ذلك شهوراً عديدة, وربما سنوات, وسوف ينتهي بي الأمر إلى نسيان معظمهم.
التلميذ: ولكن, ألم يكن لبعضهم تأثير عليك أكبر من الآخرين؟؟
استغرق المعلم الحكيم في التفكير بعضٌ من الوقت ثم أجاب:
حسناً, هنالك ثلاثة معلمين تعلمت منهم أموراً على جانب كبير من الأهمية.
من هم أيها المعلم؟
أجاب: أولهم كان ""لصاً""؛ فقد حدث يوماً أنني تُهت في الصحراء, ولم أتمكن من الوصول إلى البيت إلا في ساعة متأخرة من الليل, وكنت قد أودعت جاري مفتاح البيت, ولم أتجرأ على إيقاظه في تلك الساعة المتأخرة, وفي النهاية, صادفت رجلاً طلبت مساعدته, ففتح لي الباب في لمح البصر!! أثار الأمر إعجابي الشديد ورجوته أن يعلمني كيف فعل ذلك, فأخبرني أنه يعتاش من سرقة الناس, لكنني كنت شديد الامتنان, فدعوته إلى المبيت في منزلي.
مكث عندي شهراً واحداً, كان يخرج كل ليلة, وهو يقول: سأذهب إلى العمل, أما أنت, فداوم على التأمل وأكثر من الصلاة. وكنت دائماً أسأله عندما يعود عما إذا كان قد غنم شيئاً, وكان جوابه يتخذ دائماً منوالاً واحداً لا يتغير: "لم أوفق اليوم في اغتنام شيئ, لكنني سأعاود المحاولة في الغد إن شاء الله" .
استطرد المعلم قائلاً: لقد كان رجلاً سعيداً, لم أره يوماً يستسلم لليأس جراء عودته صفر اليدين. من بعدها, وخلال القسم الأكبر من حياتي, عندما كنت استغرق في التأمل يوماً بعد يوم من دون أن أحقق اتصالي بالله, كنت أستعيد كلمات ذلك اللص: ""لم أوفق بشيء اليوم, لكنني سأعاود المحاولة في الغد إنشاء الله"" إلى أن أحقق اتصالي بالله.
التلميذ: ومن كان معلمك الثاني أيها المعلم؟
المعلم: لقد كان كلباً. فقد حدث أن كنت متوجهاً إلى النهر لأشرب قليلاً من الماء, عندما ظهر هذا الكلب؛ بدا أنه كان عطشاً للغاية, لكنه عندما اقترب من حافة النهر, شاهد كلباً آخر فيه, ولم يكن هذا سوى انعكاس لصورته في الماء.
استطرد قائلاً: دب الفزع في الكلب, فتراجع إلى الوراء وراح ينبح لإخافة وإبعاد الكلب الآخر, ولم ذلك لم يحصل, إلى أن قرر في النهاية, وقد غلبه الظمأ الشديد, أن يواجه الوضع, فألقى بنفسه في النهر, وكان أن اختفت الصورة هذه المرة.
أخيراً, فقد كان معلمي الثالث طفلاً صغيراً, رأيته ذات مرة يسير باتجاه الجامع, حاملاً شمعة بيده, فبادرته بالسؤال: هل أضأت هذه الشمعة بنفسك؟ فرد علي الصبي بالإيجاب.ولما كان يقلقني أن يلعب الأطفال بالنار, تابعت بإلحاح, اسمع يا صبي؛ في لحظة من اللحظات كانت هذه الشمعة مطفأة, أتستطيع أن تخبرني من أين جاءت النار التي تشعلها؟؟
ضحك الصبي, وأطفأ الشمعة, ثم رد يسألني: وأنت يا سيدي, أتستطيع أن تخبرني إلى أين ذهبت النار التي كانت مشتعلة هنا؟؟
أستطر المعلم قائلاً: أدركت حينها كم كنت غبياً, من ذا الذي يشعل نار الحكمة, وإلى أين تذهب؟ أدركت أن الإنسان على مثال تلك الشمعة, يحمل في قلبه النار المقدسة للحظات معينة ولكنه لا يعرف إطلاقاً أين أشعلت, وكيف, ومتى. كان لي يا بني طوال حياتي الآلاف من المعلمين, كنت تلميذ الحياة وما زلت تلميذها, وبتُّ أثق أن نار الحكمة سوف تتوهج داخلي, وستنير بصيرتي, ما دمت تواقاً للقياها.
ایمام علی (ع) نهجالبلاغهده بویوروبلار: دونیانین اوزو گئتمکدهدیر و ویداع آهنگینی چالیر و آخیرتین اوزو گلمکدهدیر. بیلین کی بویون آتلاری حاضیرلاماق گونودور و صاباح موسابیقه گونو. کیم قاباغا دوشرسه بهشت اونوندور, و هر کیم دالییا قالیرسا, اونون یئری اود اولاجاق. کیمسه یوخدور کی اؤلومو چاتمامیش اؤز خطاسیندان توبه ائده؟ کیمسه یوخدور کی بدبختلیکدن قاباق اؤزونه بیر ایش گؤره؟ بیلین کی سیز عؤمور گونلرینده اومیدلر و آرزولاردا بوغولورسوز, بیر حالدا کی اؤلوم سیزین آرخازدا کمین قوروب. هر کس بو گونلر و اؤلوموندن قاباق اؤزونه بیر ایش گؤره, عملی اونا فایدا وئرهجک و اؤلومو اونا ضرر وورمایاجاق و هر کس کی بو گونلر کمکارلیق ائده و اؤزو اوچون بیر ایش گؤرمیه, عملینین فایداسی اولماییب اؤلومو ضرر ووراجاق.
وحشت و قورخو گونونده اولدوغو کیمی امنیّتده و آساییشده ده آللاه ایشینه قوشولون. بیلین کی من بهشته تای بیر شئی گؤرمهمیشم کی اونو آختاران غفلت یوخوسوندا یاتسین و جهنم کیمی بیر شئی گؤرمهمیشم کی اوندان قاچان, قاچماق و اؤزونو قورتارماق یئرینه راحات یوخویا گئتمیش اولسون. بیلین کی هر کس اؤز حقّیندن فایدا آپارمایا, باطیل اونا ضرر یئتیرر و کیمسه کی هیدایتله دوز یولا گئتمیه, ضلالت اونو اؤلدورر. بیلین کی سفر یوکونو باغلامالیسیز و سیزه دئییبلر کی سفر یوکوز نهدیر و هاردادیر!سیز اوچون ایکی شئیدن قورخورام: بیر نفسین ایستکلرینین دالیسیجان گئتمک و او بیری باشدا اوزون آرزولار بئجرمکدیر. بو دونیادا, ائله بو دونیادان توشه گؤتورون کی صاباح او بیری دونیادا اؤزوزو موجازاتدان قورتاراسیز.
بیر حالداکی قراردی اوروپا ایتحادیهسی ایرانین تازا تحریملری اوچون تصمیم توتسون خبر گلیر کی سوئد, یونان, مالت و قبرس بو تحریملرله موخالیفدیلر.
اسرائیلین خاریجی ایشلر ویزارتیندن بیر مقام دئییر: سوئدین اریکسون شیرکتی و ایران آراسیندا اولان بیر قرارداد بو موخالیفتین اصلی سببیدیر. بو تحریملر ایجرا اولسا بو شیرکتین او بیری قراردادلاریدا موشکوله یئتیشهجک.
بونونلا بئله کی میلل سازیمانی هوشدار وئریب کی بو تحریملر عادی جماعتینده یاشاییشینا تأثیر قویور, اوروپا ایتحادیهسی تازا تحریملر بارهسینده دوشونور.
بو بیر حالدادیر کی تحریملرین بوتون ایجراسی اوچون اوروپا ایتحادیهسینین 27 اؤلکهسینین هامیسی اونو قبول ائتمهلیدیر, بو دؤرد اؤلکه موخالیف اولسالار تحریملرین اثری آزالاجاق.
تازا تحریملر بانک و گمی صنعتلرینده اولاجاق و هابئله بو اؤلکهلر ایرانا قورقوشوم و پولاد کیمی فیلزلری ساتمایاجاق و ایرانین نفتداشیان گمیلره خیدمتلری و گمی دوزلتمه علمینی تحریم ائدهجک. بو حرکتده اوروپا ایتحادیهسی 34 ایرانلی شیرکتین اموالینی مسدود ائدهجک.
1238-جی هیجری قمری ایلینده ارزنةالروم عهدنامهسینین ایمضالانماسی
ارزنةالروم عهدنامهسی 1238-جی هیجری قمری ایلینده صفوی و عثمانلی دؤلتلری آراسیندا بو آددا اولان بیر یئرده ایمضالاندی. عثمانلی دؤلتی صفویلر قاباغیندا مغلوب اولاندان سونرا ایکی دؤلت صولح ائلهدیلر و بئلهلیکله ارزنةالروم عهدنامهسی ایکی دؤلتین نومایندهلری آراسیندا ایمضالاندی. بو عهدنامهیه اساساً صفویلر ایشغال ائتدیکلر عثمانلی تورپاغیندان دالی اوتوروب ایکی دؤلتین مرزلری قاباقکی وضعیته قاییتدی. عثمانلی دؤلتیده قبول ائتدی کی صفوی تورپاغیندان گلن حاجیلاردان موتعارف گؤمروک حقّیندن آرتیق ایضافه بیر شئی آلماسین و اونلاری اذیّت ائلهمهسین.
آلتینجی دیجیتال رسانهلر سرگیسینده عینکسیز اوچ بویوتلو تیلویزیون نوماییشه قویولدو. بو تیلوزیون آمریکانین تاپیشیریغی ایله تایواندا دوزلیب و ایکی 55 اینچ و 46 اینچ سایزلاریندا ساتیشا قویولوب.
بیر کلینیکی آراشدیرمادا کی اؤز نوعوندا اَن بؤیوک آراشدیرما ساییلیر, ائکینئزیا (کُنی چیچگی) ائلیه بیلر سویوق دَیمهنین قارشیسنی آلسین و سویوق دَیماغا استعدادلی اینسانلار اوچون چوخ فایدالیدیر.
قاباقکی آراشدیرمالاردا, بو بیتکی, سویوق دَیمه علامتلرینین تسکینی اوچون فایدالی بیلینمیشدی آما تازالیقدا کاردیف دانیشگاهینین طبیبلری واسیطهسیله اولان آراشدیرما گؤرسدیر کی بو بیتکینین رایج اولان عوصاره سی Echinaforce ائلیه بیلدی سویوق دَیمه احتیمالینی آزالتسین.
18 یاشدان یوخاری یاشلی اینسانلاردا بو موعالیجهنین هئچ جانیبی عاریضهسی یوخدور.
قارین یاغماسی و قیش موسیمینین باشلانیشیایله باغین هر طرفی آغاردی. اوچ دوست بیر-بیرلری ایله اوینارکن ائشیگه چیخدیلار. اونلارین بیری دئدی: « موسابیقه وئرکمی؟ قارین ایچینده چکمهلریمیزله یول دوزلدک. هر بیریمیز دیوارا دک قار اوستونده یول گئدک, گؤرک کیم تام دوز یول دوزلدیب.
اوچلوق, بیر-بیریندن اوزاقلاشدیلار سونرا یئریمگه باشلادیلار و چکمهلری ایله قارا چیرپیردیلار. بیرینجیسی گؤردو کی دیواردان تام اولاراق مونحریف اولوب
و ایکینجیسی بئله گومان ائلهدی کی دوز یول دوزلدیب آما دیوارا چاتاندان سونرا چکمهایله دوزلتدیگی یولا باخیب گؤردو کی اوردان بوردان ساغا و سولا مونحریف اولوب.
آما اوچونجوسو یولونو تام اولاراق دوز دوزلتمیشدی.
اؤز آرالاریندا سوروشدولار کی نیه بیرینجی و ایکینجی دوز یول دوزلده بیلمهدیلر و بیرینجی اَیری یول دوزلتدی و ایکینجیسی زیگزال یول و اونلاردان تکجه اوچونحوسو موّفق اولدو. اوچونجو دوست جواب وئردی:
سیز آشاغی باخیردیز و گؤزلریز قدملریزده ایدی بونا گؤره یولدان مونحریف اولدوز. آما من گؤزومو اؤنومدهکی مقصده تیکمیشدیم و گؤزومو ساغا و سولا و آشاغییا چئویرمیردیم ائله بونا گؤره ده یول دوز گلدی.
یاشاییشیمیز دا اینسانلار آراسیندا موسابیقه کیمیدیر, سن اؤز یولونو گئد و خالقین سؤزونه فیکیر وئرمه یوخسا غرضلی شاییعهلر چالیشیرلار کی آرزیلارینا و مقصدینه چاتماغین قارشیسینی آلسینلار . . . یولونو سئچ و دواملی اولاراق اونو باشلا.
حدد طريق مستقيم لحياتك !
مع سقوط الثلج وفى بداية فصل الشتاء صارت الحديقة كلها بيضاء،وخرج ثلاثة أصدقاء يلعبون معاً. قال أحدهم، هلم ندخل فى سباق، فنصنع طرقاً بين الثلج بأحذيتنا ،كل منا يسير على الثلج باستقامة حتى السور، لنرى من الذى يصنع طريقه مستقيماً تماماً.
ابتعد الثلاثة عن بعضهم البعض، ثم بدأوا يسيرون ويضغطون بأحذيتهم على الثلج.فجأة وجد الأول نفسه قد انحرف تماماً عن السور
والثانى ظن أنه قد صنع طريقاً مستقيماً لكنه بعد أن بلغ السور تطلع إلى الطريق الذى صنعه بحذائه فوجد نفسه قد انحرف من هنا ومن هناك يميناً ويساراً
وأما الثالث فصنع الطريق مستقيماً تماماً.
تسألوا فيما بينهم لماذا لم ينجح الأول والثانى فى إنشاء طريق مستقيم إذ صنع الأول طريقاً منحرفاً والثانى متعرجاً،بينما نجح الثالث فى ذلك.وكانت إجابة الصديق الثالث:
"لقد كنتما تتطلعان إلى أسفل وأعينكما على قدميكما لذا انحرفتما فى الطريق،أما أنا فقد صوبت نظرى إلى الهدف أمامى ولم التفت بنظرى يميناً أو يساراً،ولا إلى أسفل لذلك جاء الطريق مستقيماً.
حياتنا هى سباق بين البشر فأمضى الى طريقك ولا تلتفت الى كلام الناس والا الى الاشاعات المغرضة التى تحاول النيل منك ومن طموحتك .. حدد هدفك وانطلق إليه بثبات .
RSS
POWERED BY
BLOGFA.COM


text:
دوزلو اوغلان وبلاگلارینین یاخشی اولماقی اوچون آتیل باتیل فروشگاهین دان آلیش وئریش ائدین
نئچه گوزل آذربایجانی موزیک دانلود ائدین
Azərbaycan mp3 download
Filed under: آذربایجانی موزیک لر Azərbaycan müzikləri | Etiketlənmiş: apardı sellər sarani,apardı sellər saranı mp3,araz araz mp3,araz araz xan araz mp3,Azerbaycan mp3,bacanaq mp3,qarman azeri mp3,قارمان آذری دانلود,xan araz,xan araz sultan araz mp3,xan nənə,xan nənə mp3,xan nənə şəhriyar mp3,آهنگ باجاناق,آهنگ تورکون بایراقی,آپارده سللر سارنی,آپاردی سل سارایی,آپاردی سللر سارانی,آپاردی سئل سارانی,آراز,استاد شهریار + خان ننه,باجاناق,تورکون بایراغی,ترانه های آذربایجان,خا ننه شهریار اوز سسینده,خان ننه,خان ننه + شهریار,خان ننه با صدای استاد شهریار,خان ننه شهریار با صدای استاد شهریار,دانلود قارمان آذربایجانی,دانلود موزیک های آذری,دانلود موسیقی آذربایجان,دانلود آهنگ آپاردی سئللر سارانی,دانلود آهنگ آذربایجان,دانلود آهنگ آراز آراز خان آراز,دانلود آهنگ باجاناق,دانلود خان ننه,سولطان آراز جان آراز,سارای | 1 Comment »


text:
پروفسور «توفیق حاجییئو» وفات ائتدی آذربایجان ملی علملر آکادئمیاسینین نسیمی آدینا دیلچیلیک اینستیتوتونون دیرئکتورو آکادئمیک توفیق اسماعیل اوغلو حاجییئو بو گون گؤزلهنیلمز قضا نتیجهسینده وفات ائتمیشدیر. آذربایجان جومهوریسینین ATV تلویزیا کانالینین یایدیغی خبر اساسیندا پروفسور توفیق حاجییئو ۲۷ نویابر ۲۰۱۵-جی ایلده سحر ساعاتلاریندا یاشادیغی ائوین حامامیندا دم گازیندان زهرلنهرک حیاتینی ایتیرمیشدیر. توفیق حاجییئو ۱ مای ۱۹۳۶-جی ایلده جبراییل رایونونون سولطانلی کندینده ...Read More »
نمایشگاه عکس « چهره های معاصر آذربایجان » در ارومیه افتتاح شد
نمایشگاه عکس « چهره های معاصر آذربایجان » در ارومیه افتتاح شد نمایشگاه عکس « چهره های معاصر آذربایجان » از چهارم آذرماه سال جاری به مدت ۱۰ روز به همت حوزه هنری آذربایجان غربی در نگارخانه ارومیه افتتاح شد. در این نمایشگاه تعداد ۴۰ قطعه عکس سیاه و سفید از چهره های فرهنگی و هنری آذربایجان غربی در رشته ...Read More »
تاریخ خطهای جهان / دکتر فیروز رفاهی علمداری
عنوان کتاب : تاریخ خطهای جهان پدیدآورنده : یوهانس فریدریش ترجمه: دکتر فیروز رفاهی علمداری ناشر : دنیا چاپ: ۱۳۶۸ زبان : فارسی فرمت: PDF حجم : ۱۲/۵مگا بایت صحیفه: ۴۸۳صفحه کیتابی آشاغیداکی آدرسدن ائندیره بیلرسینیز: http://ishiq.net/wp-content/uploads/Tarixe_Xat1.pdfRead More »
«کتاب دده قورقود»ون درسدن نوسخهسی ساتیشدادیر
«کتاب دده قورقود»ون درسدن نوسخهسی ساتیشدادیر پرویز زارع شاهمرسی طرفیندن ۱۳۹۲ینجی ایلده ۱۵۱ صحیفهده نشره حاضیرلانمیش «کتاب دده قورقود»ون درسدن نوسخهسی ساتیشدادیر. بو دهیرلی اثر «تک درخت» نشریاتی واسطهسیه ۵۰۰ نوسخهده چاپ اولموش و اونو تهران و آذربایجانین شهرلرینده آنا دیللی کیتابلار ساتماقدا فعالیت گؤسترن کیتاب ماغازالاریندان الده ائتمک مومکوندور. پرویز زارع شاهمرسینین کیتابا یازدیغی اؤن سؤزونده اوخویوروق: هر بیر ...Read More »
«رقیه کبیری»نین ایکی کیتابی یاییلاجاقدیر
«رقیه کبیری»نین ایکی کیتابی یاییلاجاقدیر تانینمیش آذربایجان یازیچیسی رقیه خانیم کبیرینین یاخین گونلرده «دونیا قابار چالیب یولداش!» حئکایهلر مجموعهسی و «ساچاغدان آسیلمیش اژدها» خانبالیق سفرنامهسی موغام نشریاتی طرفیندن یاییلاجاقدیر. «دونیا قابار چالیب یولداش!» حئکایهلر مجموعهسینه یازیچینین سون ایللرده یازدیغی حئکایهلر او جوملهدن سایه مقدسینین خاطیرهسینه یازدیغی «آلماندا سینوهه وار؟» حئکایهسیده داخیلدیر. بو حئکایهنین بیر بؤلومونده اوخویوروق: «حامامدا ساچیمی اؤوکهلینده توکلریم ...Read More »
اوستاد هاشم ترلانین خاطیرهسی عزیزلندی
اوستاد هاشم ترلانین خاطیرهسی عزیزلندی اونودولماز ملی و مبارز آذربایجان شاعری اوستاد هاشیم ترلانین اؤلومونون ایل دؤنومی موناسیبتیله آبان آیینین ۲۹ ینجی گونو (آدینا گون) اوستادین مزاری باشیندا خاطیره ییغینجاغی کئچیریلدی. اوستاد هاشیم ترلانین عائلهسی طرفیندن تشکیل ائدیلمیش بو مراسیمده عائله عضولریله برابر، اوستادین قوهوم اقرباسی و ادبی مدنی دوستلاری اشتراک ائتمیش و بیر داها خالقیمیزین سئویملی و اونودولماز شاعرینین ...Read More »
آذربایجان صاحب نشریهای دیگر شد؛ دوهفته نامۀ «ساهر» منتشر می شود
آذربایجان صاحب نشریهای دیگر شد؛ دوهفته نامۀ «ساهر» منتشر می شود دوهفته نامه «ساهر» با سیاستگذاری و سردبیری دکتر حمید سفیدگر شهانقی منتشر میشود. زمینه انتشار این نشریه عمومی بوده و در حوزههای فرهنگی، اجتماعی و اقتصادی فعالیت خواهد کرد. نشریه «ساهر» در موضوعاتی چون مسائل اجتماعی، شهر و حکمروایی شهری، مدیران و رؤسا، اتحادیههای صنفی، کارآفرینی، فناوری اطلاعات، موفقیت، ...Read More »
کتاب «مبانی لهجهشناسی زبان ترکی آذربایجانی(آواشناسی)» منتشر شد
کتاب «مبانی لهجهشناسی زبان ترکی آذربایجانی(آواشناسی)» منتشر شد مبانی لهجهشناسی زبان ترکی آذربایجانی(آواشناسی) نوشتهی دکتر فیروز رفاهی علمداری از سوی انتشارات فیروزان منتشر شد. این کتاب موضوعاتی همچون: گویش شناسی، آوا شناسی/ تاریخچه، دستهبندی، روشهای بررسی، راهنمای گردآوری مواد برای لهجهها و دیگر موضوعات مرتبط با لهجهشناسی زبان ترکی آذربایجانی را شامل میشود. این کتاب را میتوان در شهر تهران ...Read More »
ملی و مبارز شاعریمیز اوستاد «هاشیم ترلان»ین اؤلوموندن بیر ایل کئچدی. شرفلی خاطیرهسینه عشق اولسون!
ملی و مبارز شاعریمیز اوستاد «هاشیم ترلان»ین اؤلوموندن بیر ایل کئچدی. شرفلی خاطیرهسینه عشق اولسون!Read More »
«محمدرضا کریمی»نین دؤرد کیتابی ایشیق اوزو گؤردو
«محمدرضا کریمی»نین دؤرد کیتابی ایشیق اوزو گؤردو تانینمیش آذربایجان یازیچی و تدقیقاتچیسی محمدرضا باغبان کریمینین امهیی سایهسینده حاضیرلانان دؤرد کیتاب ایشیق اوزو گؤردو. یاییلان کیتابلار ۱- «بدرقه» (یاشار کمال)دان ترجومه ۲- «قوتادغو بیلیک»(یوسف خاص حاجب)دن ترجومه و تدقیق ۳- «دیوان ترکی و فارسی جهانشاه حقیقی»نین حاضیرلانماسی و ۴- «اولدوزلار الهنیر» آدلی زتجان شاعرلرینین تانیتدیرما کیتابی عنوانلاریندادیرلار. کیتابلاری تهران، زنجان و ...Read More »